Prentsaurrekoa: paper gutxiago eta ekintza gehiago. – Euskal Eskola Publikoaren Aldeko Plataforma\nHezkuntza Sailak aurkeztu duen dokumentuaren inguruan gure Plataformak egin duen azterketa zuekin partekatzeko deitu zaituztegu, Datuei dagokienean, dokumentua argia da, baina, gure ustez, osatugabea eta herrena, urteak salatzen daramagun errealitateari ihes egiten diolako, horretarako segregazio eta kuota hitzak alde batera utziz eta eufemismoz ordezkatuz. Errealitatea saihesteak ez du laguntzen hari aurre egiteko, aitzitik, diagnostiko ahula eta neurri eskasak dakartza.\nEAEko datuak aztertuko ditugu eta, Gasteizen nahiz Araban oinarrituko gara, Lehen Hezkuntzako etapan, sortu ginenetik gure lan esparrua izan direlako, baina ohartarazi nahi dugu eskola-segregazioaren inguruan Bigarren Hezkuntzako gaur egungo datuak ez horren lazgarriak izan arren, epe motz/ertain batean Lehen Hezkuntzan ematen den argazkiaren isla izango direla ezinbestean, Eusko Jaurlaritzak, orain arte bezala, neurriak hartzen ez baldin baditu. Azpimarratu nahiko genuke ere, Haur Hezkuntzako datuak ez direla agertzen. Horrela balitz, eskola segregazio datuak are asaldagarriagoak izango lirateke, hainbatetan salatu dugunez, hezkuntza etapetan behera goazen neurrian, larrituz doan prozesua delako.\nDokumentuak egiten duen diagnostikoa eta jasotzen dituen neurriak zehaztuko ditugu, eta gureak berriro gogoratuko, gaurkotasun osoa mantendu eta arazoa konpontzen lagunduko dutelakoan gaudelako.\nAzterketa atzerritar jatorriko populazioan oinarritzen da eta beste herrialdeetan jaiotako ikasleak biltzeaz gain, gurasoetako bat behintzat atzerritarra duten eta Estatuan jaiotakoak diren ikasleak jasotzen ditu. Ikuspuntu horrek nazionalitatearen adierazleak baino hobeto barne hartzen ditu Hezkuntza Administrazioak erantzun egokia emateko kontuan izan behar dituen ikasleen premia berezi posibleak (profil soziokulturala, hizkuntza, egoera sozioekonomikoa…).\nHala ere, ikerketa honek Euskadiko ikastetxeetako ikasleen egoera sozioekonomikoaren inguruko azterketa zehatza falta du. Plataformaren bitartez, beti salatu dugu gure hiriko ikastetxe publikoetan atzerritar jatorria duten ikasleez gain, profil sozioekonomiko baxuko ikasleen pilaketa ematen dela, bi bazterketa motak elkarrekin baitoaz behin eta berriro aditzera ematen duten espezialistek dioten bezala. Alderdi hori isilean gordetzeak azterketa txirotzen du eta segregazioaren aldagaietako bati bakarrik eusten dio.\nHori esanda, ikerketan ematen diren datu ugarien artean bakar batzuk nabarmenduko ditugu:\n-SAREEN ARABERA, ATZERRITAR JATORRIKO IKASLEEN ESKOLATZEA EAEn\nSareen arabera, Lehen Hezkuntzan ikasleen %51k sare publikoan ikasten du eta %49k itunpeko sarean. Atzerriko ikasleez ari bagara, Lehen Hezkuntzan sare publikoko matrikularen %22,8a dira eta itunpekoaren % 9,6a. Atzerritar jatorriko ikasleak osotasunean hartuta, % 75a sare publikoan eskolatua dago, %19a Kristau Eskoletan eta %5a Partaide ikastolen sarean.\n-SARE EZBERDINAK KONTUAN, ATZERRITAR JATORRIKO IKASLEEN KONTZENTRAZIOA LEHEN HEZKUNTZAN EAEn\n– Ikastetxeen %57,5ek atzerritar jatorriko ikasle kopurua %20a baino txikiagoa dute.\n– Ikastetxeen %20ek atzerritar jatorriko ikasle kopurua %20 eta 30 artean dute\n– Ikastetxeen %22k ( EAEn 75 ikastetxeek) atzerritar jatorriko ikasleen kopurua %30a baino handiagoa dute ( 25ek %50eko kopurua gainditzen dute).\n– Ikastetxeen %86k atzerritar jatorriko ikasle kopurua %20tik beherakoa dute..\n– %7,2etan (15 ikastetxe EAEn) atzerritar jatorriko ikasleen kopuruak %30a gainditzen du (%50eko kopurua gainditzen duten 7 ikastetxe daude, denak Kristau Eskolakoak).\n– Itunpeko sarean, beraz, ikastetxe gehienek atzerritar jatorriko ikasleen ehuneko kopuru txikiak dituzte eta soilik gutxi batzuek dituzte kontzentrazio maila altuak: EAE osoko 15ek soilik gainditzen dute %30eko kontzentrazioa, publikoko 75en aldean. Eta atzerritar jatorriko ikasle kopurua %50etik gorakoa den 7 ikastetxe daude (denak Kristau Eskolakoak), sare publikoan aldiz, 25.\n-EREDUEN ARABERAKO ESKOLATZEA\nSare publikoan atzerritar jatorriko ikasle kopuruaren %80a D ereduan dago. Hau kontuan, esan daiteke eskola-segregazioa, gaur egun, ezin zaiola hizkuntz ereduei leporatu.\nAraban, Lehen Hezkuntzan ikasle etorkinen kopuruak %25a suposatzen du, Gipuzkoa eta Bizkaiko %15arekin alderatuz. Araban ikasle hauen %85ak sare publikoan du izena emana, Gipuzkoan eta Bizkaian aldiz, %75ak..\n2017-2018 ikasturtean zehar hiru eskolatze batzordeek denera 4.312 ikasle eskolaratu dituzte (950 Araban, 1.985 Bizkaian eta 1.379 Gipuzkoan). Hemen datuek bai hartzen dituzte ikasle guztien datuak, haur hezkuntza, lehen hezkuntza eta bigarren hezkuntza etapetakoenak.\nDatu hauek kontuan eta EAEko ikastetxeetan 33.000 atzerritar jatorriko ikasle daudela jakinik, Itunpeko Sareko zenbait patronalek adierazi duten ideia ezeztatu daiteke: matrikula bizia ez da segregazioaren faktore eragilea. Baina egia da hobeto kudeatu litekeela.\nAraban, Eskolatze batzordeak, Lehen Hezkuntzako ikasleen %79a sare publikoko ikastetxeetara bideratzen du. Plataformatik urteak daramatzagu eskolatze desorekatu hau salatzen, zentro hauek baliabide askoren premia izan arren, administrazioak horien eskasian uzten dituelako ikastetxeak, ikasleak kaltetuz. Desoreka hau are larriagoa da, itunpeko ikastetxeetara bideratu den ikasle hauetariko gehiengoa hurrengo ikasturtean sare publikora joaten bukatzen duela kontuan hartzen badugu.\nGuzti honetaz gain, Batzorde honek matrikula mota honen %85a dagoeneko atzerritar jatorriko ikasleen kontzentrazio maila oso altuak dituzten 19 ikastetxe horietako batzuetara bideratzen du. Zentro hauen egunerokotasunean zailtasun handiak dakartza honek, eta era nabarmenean baldintzatzen du iritsi berriak diren ikasle hauen eskolatzea giro ez segregatu eta normalizatuago batean izateko aukera.\nBizkaia eta Gipuzkoan, aldiz, eskolatze batzordeek era orekatuagoz jokatu dute, baina hala ere, kasu guztietan sare publikoa da itunpekoarekin alderatuz ikasle hauek neurri handiago batean jasotzen dituena. Beraz, aurretik bazen eta oraindik bada posible, gaur arte izan diren Arabako Eskolatze Batzordeko irizpideak hobetzea, berdintasuna kontuan.\n-ETXEBIZITZA KONTZENTRAZIOA ETA SEGREGAZIOA\nIkerketa honek, daturik eman gabe, eskola segregazioa azaltzeko etxebizitza kontzentrazioa oso faktore garrantzitsua dela nabarmentzen du. Gasteizko auzoen errealitateak, ordea, hipotesi hau deuseztatzen du, izan ere, denetan dago eskola publiko segregaturen bat, askoz ikasle etorkin portzentai altuagoa duena zonaldeotan diren biztanle kopurua baino. Areago, zentro hauen inguruan badira itunpeko eskolak erabateko alderantzizko ikasle osaketa dutenak (jatorria eta profil sozioekonomikoari dagokionez). Eta inor ez litzateke harritu beharko, izan ere, urte luzetan, Hezkuntz Delegaritzaren ageriko politika izan baita zentro batzuk «sakrifikatzea» beste batzuen «mesedetan».\nDIAGNOSTIKOAREN GAINEKO GURE IRITZIA\n«Kuota» hitza testuan ez agertzea latza da, eta faktore honen analisi serio bat egitea, berriz, ezinbestekoa. Itunpeko zentroetan hilero familiei kobratzen zaien diru kopuru horri erreferentzia egitea saihesten da, eta berau da eskola segregazioaren kausa garrantzitsuenetako bat, askok eta askok ezin baitute ordaindu. Hezkuntza Sailak errealitate hau mozorrotzen du eufemismoak erabiliz, «patroi eta baldintza sozioekonomiko jakin batzuk» kasu. Larria da faktore honen analisi serio bat egin ez izana, ezinbestekoa da.\nDokumentuak behin eta berriz aipatzen du, sare bakoitzaren barruan ere desorekak daudela eskolen artean; hala ere, zenbakiek argi erakusten dute desoreka nagusia «publiko / itunpeko» ardatzean geratzen dela.\nEufemismoekin jarraituz, larregi darabil hezkuntza sistema bikoitz honi dagokionez: «eskola eskaintza zabal eta askotarikoa», «eskaintza zabal eta bereizia»… Halaber adierazten du eskaintza hau «familien aukeraketa librearekin» lotuz gero, «eskolatze-prozesuan bereizketa-dinamikak» ager daitezkeela (hartara, «segregazio» hitza aipatzea ekidinez). «Familien aukeraketa librea» beste gezur bat baino ez da, izan ere, bistakoa da kuoten existentziak, baita beste faktore batzuk ere, hala nola, erlijio katolikoa irakasgaiak (beste faktore bat segregaziorako), mugatzen dutela, batik-bat baliabide urridun familien kasuan.\nAlegia, esan dugun bezala, testuak errealitateari ihes egiten dio, eta, gauzak horrela, ezin berari aurre egin. Diagnostikoa makala bada, neurriak ere berdin.\nNEURRI «BERRIEN» ANALISIA\nPlataformaren lehen irudipena izan da testuaren titulua ez zaiola errealitateari lotzen. «Neurri berriak» ez dira berriak: haietako gehienak Hezkuntza Sailaren aurreko plangintza eta dokumentuetan aurki ditzakegu, testuan bertan jasotzen den bezala.\nDokumentuak 7 erronka proposatzen ditu, hainbat ildotan gauzatzen direnak. Jarraian aztertuko ditugu.\nSARBIDEA AUKERA-BERDINTASUNEZ BERMATZEA.\nTestuan aipatzen da ikasleen izena-ematean egoten den mugikortasuna ez dela esanguratsua derrigorrezko eskolatze aldian. Baina gauza jakina da uda partean familia asko batu egiten direla eta, ondorioz, irailaren lehenengo asteetan, eskola publikoko idazkaritzek matrikulazio berrien etengabeko zerrendak kudeatu behar dituztela; hauek, ordea, ez dira «matrikula bizia» bezala hartzen, izaera hori lortzeko, irailaren bukaeran gertatu behar direlako. Ikasturte honetan hainbat gela ezagutu ditugu 14 ikasleekin irailaren batean eta 18rekin irailaren 15ean.\nHezkuntza Sailak proposatzen dituen neurri asko eta asko aurretik plazaratutako planeetako neurrien «moztu-itsatsi» bat besterik ez dira: «epez kanpo eskolatutako ikasle atzerritarren esleipenean oreka bermatzea eta, horretarako, batzordeen irizpideak homogeneizatzea», edo «gainbegiratze eta kontrol-tresnak indartzea, eta ikasleak sartzeko eta onartzeko legeria betetzeko berme-mekanismoak ezartzea»… baina ez da aipatzen noiz, nola edo nork egingo duen. Hainbeste plan ikusi ondoren, beldur gara ez ote dugun jarraituko ezer egin gabe orain arte bezala.\nIKASTETXEEN OSAERA SOZIALAREN OREKA.\nDokumentuaren beraren arabera, «ikastetxeen osaera sozialean oreka bilatzeak eskola-sistemaren kohesio handiagoa ekarriko du berekin». Ez da, ordea, aurreikusten inolako ekintzarik, guretzat eta lehenxeago aipatu dugun bezala, funtsezkoa diren eskola-segregazioaren motibo garrantzisuenei aurre egingo dienik: kuota ilegalen bitartez ordaindu beharreko oztopo ekonomikoei, eta hainbat ikastetxeren hezkuntza-proiektuen ardatza den erlijio katolikoak sortzen dituen oztopo ideolojikoei.\nIII. BIZIKIDETZA ESKOLA INKLUSIBOAN ETA KULTURARTEKOAN\nTestuaren arabera, «inklusioaren inguruko kezka, euskal hezkuntza-sistemaren funtsezko elementu bereizgarrietako bat ere izan da, eta da oraindik ere» eta sinistu egiten dugu, datuak hain dira eta lazgarriak kezkatzeko modukoak ere badirela. Gainera, esaten da «politika eta ekimen asko garatu direla eskola inklusibo bat bultzatzeko eta aniztasunari erantzun egoki bat emateko». Ba, Ikasle Etorkinei Arreta Emateko II. Plana 2016tik 2020ra bitartera diseinatu baldin bazen, bistakoa da dagoeneko porrot egin duela, eta diagnostiko berri honen eta bere erronken oinarria dela kontuan hartuta, etorkizuna ilun ikusten dugu.\nETORRI BERRI DIREN ATZERRIKO IKASLEEN HARRERA ETA MURGILTZEA\nErronka honen aurrean, hainbat neurri zehatz proposatzen dira, besteak beste, «ikasle iritsi berrien hezkuntza premiak zehaztuko dituen tresna bat txertatzea» eta horren arabera, ikastetxea esleitzea. Beharrezkoa ikusten dugu ikasleen behar bereziak aldez aurretik ezagutzea baina ez da zehazten nola kudeatuko diren datu horiek ikastetxea esleitzeko orduan: batuko al dira behar berezi antzekoak ikastetxearen arabera baliabideak konzentratzeko? bermatuko al da bi sareetako ikastetxe guztiek hartuko dituztela behar berezien antzeko kopururik? espezializatu nahi al dituzte ikastetxe batzuk halako behar berezietan? edo…?\nBeste aldetik, ikasle iritsi berrien harrerako eta hizkuntza murgiltzeko edo eskolatze osagarriko programa esperientzia pilotuak egitea proposatzen dira Bigarren Hezkuntzan. Neurri arriskutsua dela uste dugu, arriskua baitago gela segregatuak sortzeko eskola segregatuetan. Murgiltze linguistikoa hizkuntza ezagutzen ez dutenen gelakideekin? Ez al da hau kontraesan garbia dokumentu honetan behin eta berriro aipatzen diren eskola inklusiboaren printzipioekin?\nHEZKUNTZA-JARDUERA ETA PROIEKTU BERRITZAILEAK / VI. BALIABIDEAK EGOKITZEN DITUZTEN NEURRIAK\nErronka hauek aniztasun sozio-kultural handikoak deituriko ikastetxeei zuzenduak dira. Berriro esan beharrean gaude ez direla neurri berriak: irakasleen prestakuntza eta laguntza, proiektu berritzaileen sustatzea, pilotu esperientziak… Egitasmo hauek guztiak garatu ahal izateko ezinbestekoa da ikastetxe hauei irakasle finko nahikoarekin hornitzea, bertara joaten diren familiak behar bezala zaindu ahal izateko. Baina, eta hau bitxia da, neurri bakar bat dago ikastetxe hauei laguntza-irakasleak emateko, behar bereziei lotuta baino ez, hain zuzen.\nVII. INSTANTZIA PUBLIKO GUZTIEN EKINTZA KOORDINATUA\nAzken erronkari aurre egiteko, ez da ezer berririk aipatzen eta erabiltzen diren aditzak orokorrak eta funsgabeak dira berriro ere («koordinazioa bultzatzea», «jarduteko programak eta ekimenak garatzeko baterako akordioak eta planak zehaztea», «esku-hartzeak sustatzea», «azterlan bat sustatzea». Gogoratu nahi dugu, adibide gisa, hemen Gasteizen, «Hezkuntza eta Aniztasuna Lan-Mahaiak», 2016ko abenduan, “Vitoria-gasteizen eskola-segregazioari aurre egiteko azterketarako eta proposamenen agiria» lana burutu zuela, eta harrez geroztik egoera txarrera baino ez duela egin.\nLaburbilduz, Txostenean eskainitako datuak aintzat hartzen ditugu. EAEko eskola-segregazioaren errealitate latza berriz agerian uzten duten datu jaso berriak dira. Hala ere, Euskadiko Eskola Kontseiluak bi urtetan behin argitaratzen duen txostenean eta baita beste dokumentuetan ere agertu ohi dira, segregazio egoera larriagotu dadila saihesteko neurririk hartu gabe. Hezkuntza Sailak txostenak, dokumentuak eta neurri-zerrendak sortzen jarraitu ahal du sine die. Baina paper gutxiago idazteko eta hemendik urte batzuetara zenbaki horiei buelta emango dieten neurri eraginkorrak, ausartak eta sakonak ezartzeko garaia da .\nBukatzeko, Plataformak eskola-segregazioari aurre egiteko proposatzen dituen neurriak gogoraraziko dizkizuegu:\n1) hezkuntza publikoa euskal hezkuntza-sistemaren lehentasunezko ardatz nagusia izatea; 2) matrikulazio bakarreko udal bulegoak martxan jartzea; 3) legeak dioen bezala, finantziazio publikoa jasotzen duten ikastetxeetan benetako doako hezkuntza bermatzea; 4) gizarte- beharrizanei ematen dieten erantzunaren araberako hezkuntza itunak hitzartzea; 5) D eredua unibertsala izatea integraziorako funtsezkoa delako; 6) sare guztietan hezkuntza laikoa izateko eskubidea bermatzea; 7) egoera segregatzailea pairatzen ari diren eskoletan plan bereziak martxan jartzea, egoera lehenbailehen bihurtzeko; 8) azpiegitura eta giza-baliabide nahikoak izatea eta azken urteetan eginiko murrizketak bertan behera uztea; 9) 0-2 etapan prozesu pribatizatzailea leheneratzea; 10) diru publikoarekin finantzatutako ikastetxe guztietarako gehienezko eta gutxienezko hezkuntza-beharren indizea ezartzea.\nGasteizen, 2018ko azaroaren 12an\npreviousIkastolak eskola-segregazioaren aurrean: diagnostiko kaskarra eta arazoari heltzen ez dioten neurriak.\nnextRueda de prensa: menos papel y más acción.


Katon Maior - Wikipedia, entziklopedia askea.\nArtikulu hau Katon Maior-i buruzkoa da; bere herenilobari buruzkoa beste hau da: «Katon Minor».\nMarko Portzio Katon (latinez: Marcus Porcius Cato) (K.a. 234 - K.a. 149) Erromako politikaria izan zen, Censor, Sapiens, Priscus, edo Maior goitizenak jaso zituena. Azken hau Katon Minor (bere hereniloba) bereizi ahal izateko.\nK.a. 195 - K.a. 195\nTusculum (en) , K.a. 234\nErroma, K.a. 149 (84/85 urte)\nKaton Minor (descendant (en) )\nGaius Porcius Cato (en) (son's son (en) )\nPorcii Catones (en)\nidazlea, Ancient Roman historian (en) , ekonomialaria, poeta eta Ancient Roman politician (en)\nHaren familia jatorri plebeiokoa zen, zein kargu publikoetan aritzeagatik noblezia irabazi zuen. Valerio Flakoren babespean, Erromara joan zen eta kuestore (K.a. 204), edil (K.a. 199), pretore (K.a. 198) eta kontsul (K.a. 195) izendatu zuten.\nMoral publikoaren ikuskatzaile zorrotza izan zen. Lex Oppia, zein Bigarren Gerra Punikoan luxua murrizteko abian jarri zen, bertan behera utzi zutenean, Katonek kontra egin zuen. Sardinian eta Hispanian ere bere moral zorrotza erakutsi zuen.\nK.a. 191an, Seleukotar Inperioko Antioko III.a Handiaren kontrako gerran, Termopiletako guduan paper garrantzitsua jokatu zuen Katonek, horregatik ospe militarra eskuratuz. Geroztik buru belarri murgildu zen Erroma barneko kontuetan, batez ere hautagaien jokaera ikuskatzean. Katonek sortutako izpiritu honen ildoan, Eszipion Afrikarra eta Eszipion Asiarra epaitu ziren ustelkeria leporatuta. Eszipion Afrikarra absolbitu zuten Hanibalen kontrako garaipenak gogoraraziz, baina Erromatik kanpo erretiroa hartu behar izan zuen.\nKatoren zeregin nagusia, ordea, Erromara etorri berri zen kultura helenikoari aurre egitea izan zen. Kultura honek erromatarren ohitura sinpleak iraultzeko arriskua ekarri zuen. Zentsore aritu zenean, su eta gar borrokatu zuen inbasio hori. Militarren eta senatarien zerrendak zorrotz baino zorrotzago ikuskatzen zituen, baliozkoak ez direnak bota zaitezen.\nLuxuaren kontrako arautegia zorroztu zuen. Apaindura pertsonalen gaineko zerga martxan jarri zuen, batik bat emakumezkoen kasuetarako. K.a. 181ean, lex Orchia babestu zuen, zeinek ikuskizunetako publikoaren kopurua murrizten baitzuen. K.a. 169an, lex Voconia ere babestu zuen, zeinek emakumeen zilegizko aberastasuna ikuskatzen zuen.\nAldi berean, ubideak eta estoldak eraiki, berritu eta zaindu zituen. Ur publikoaren erabilera pribatua ere zigortu zuen. Bidea oztopatzen zuten etxeak eraitsi zituen.\nZentsore aritu zenetik (K.a. 184tik) ez zuen berriro kargu publikorik hartu. Nolanahi ere, Senatuan ospe handiko hitzaldiengatik nabarmendu zen. Bakoren misterioen aurrean aztoratu zen, ohitura helenistikoen indarra ikusita. Atenasek filosofoak (Karneades, Diogenes eta Kritolao) enbaxadore bidali zituenean, berehala eskatu zuen haien kanporatzea, ikusmolde arriskutsua zutelako salaketapean.\nBere azken eginkizun publikoa Kartagoren kontrako gerra bultzatzea izan zen. Kartagok berreskuratutako ahalmen ekonomikoak txundituta, etsai tradizionalaren erabateko suntsipena behin eta berriro eskatu zuen. Izan ere, Carthago delenda est esaldi ospetsuaren ustezko egilea da.\nKatonen ikuspuntutik, bizitza diziplinan oinarritzen zen. Senar gogorra, aita zorrotza eta maisu ankerra izan zen. Bizitza publikora bertute berberak eraman zituen, eta erromatarren ikusmoldetik, Katon ohitura zaharretako eredua izan zen beti.\n↑ Little, Charles E.. (1934). «The Authenticity and Form of Cato's Saying 'Carthago Delenda Est'» Classical Journal (29): 429-435..\nWikimedia Commonsen badira fitxategi gehiago, gai hau dutenak: Katon Maior


Haizeolak izan ziren burdin mea metal bihurtu zuten lehenengo instalazioak. Ondoren, erremintak, tresnak, armak... egiteko erabiltzen zen metal hori. Labe soilak ziren, atari zabalean zeuden kokatuta eta, bertan, mea zein egur-ikatza nahastu eta erre egiten zituzten mea urtu ahal izateko. Horretarako, ahalik eta onura handiena atera behar zieten haizeei, putz egitean errekuntzak beharrezkoak ziren goi-tenperaturak lortu zitzan (1000ºC baino gehiago). Bizkaian, gaur arte, 170 haizeola baino gehiago daude inbentariatuta, eta, euretatik, 10 daude Bilbon. Oro har, haizeolek zepak baino ez dizkigute utzi, hau da, mean ustiatu ezin diren aztarnak, oso labe gutxiren egiturak daudelako zutik.\nErrestalekuko haizeola Arraizetik Pagasarrira igotzeko ohiko bidearen alboan dago kokatuta. Burdinola bera metodo arkeologikoaren bidez indusi dute, eta badirudi XI. mendekoa dela gutxienez. Beraz, agerikoa da burdin mearen erauzketa eta eraldaketa oso ohikoak zirela Bilboko antzinako bizilagunen artean, hiribildua bera sortu aurretik ere bai.\nBurdinola horietan lan egiteko, ahalegin ikaragarria egin behar zen, lehengaiak lortzeko (ikatza eta mea) eta burdina bera lantzeko. Izan ere, ezpurutasunak garbitzeko, gori-gori zegoen burdina jo behar zen mazoaz. Hori dela eta, iraultza teknologikoa izan zen ibaien indarra hauspoei eta mailuei eragiteko energia-iturri moduan erabiltzea.\nBurdinolaren aztarnetara iristeko, oinez joan beharko gara Arraiz auzotik. Izan ere, ez dago kokaleku horretarainoko garraio publikorik, eta sarbide hurbilenak Bilboko Betolaza zein Peñaskal auzoetan daude kokatuta. Bertara heltzeko, Bilbobuseko linea hauek erabili ahal izango ditugu:\n27. linea (Betolaza)\n77. linea (Peñaskal)\nArraizera joateko, Bilboko Errekalde auzora iritsi beharko gara. Lehenengo eta behin, Gordoniz kaletik joango gara; eta, gero, Armotxabidetik, harik eta jatetxeen eremura heldu arte.\nFerrerías-Museo. Patrimonio y difusión de la siderurgia tradicional vasca (1012,47 KB)\nPaleometalurgia del hierro en el País Vasco Cantábrico: las haizeolak. Un estado de la cuestión (119,38 KB)\nHaizeolaren berreraikuntza hipotetikoaren lamina (3,48 MB)\nHaizeolak eta Burdin Hobiak Euskal Herrian (639,16 KB)\nBurdinolara iristeko GR 228 mendiko ibilbidea\nBizkaiko haizeolak ikertzen dituen taldearen web orria\n“Haizeolekin” lotutako “euskal labearen” ezaugarriak: errausketa-labe handiak


Birusa barra-barra - Deia\npor beñi agirre 20.03.2020 | 00:24\nPedro Sanchezen Madrileko Gobernuak Espainiaren batasunari eman dio lehentasuna. Setio egoera esaten zitzaiona alarma egoera bezala izendatuz Estatu-nazioaren zentralizazioa berrezartzeari eman dio lehentasuna. Negarrez bildu eta trufatuz jan, dio esaera zaharrak\nPSOE eta PSEren jokaera ez da berria. Otsaila 23ko Tejeroren estatu-kolpearekin ere berdin gertatu zen. Gertaera hark Loapa ekarri zuen, nazioa diren autonomien eta autonomi administratiboen bereizketa ezabatu zen, transferen-tziak sine die luzatuta daude eta orduan kafea denontzat ezarri zen bezala, gaur, birus madrildarra denontzat ezarri nahi da. Oraingo kolpearen aitzakia "denon" osasuna baldin bada ere, jokamoldea orduko bera da.\nOsasuna eta Ertzaintza-Mossoak Madril-Espainiako gobernuak esklusiboki eta aldebakarrez eskuratzea ez da egin birusari hobeto aurre egiteko, lurralde espainiarra (Penintsula, baina, Portugal, Andorra eta Gibraltar gabe) kontrolpean jartzeko baizik. Egungo datuen arabera Osasun Ministerioak aitortzen du milaka pertsona daudela kutsatuak estatu espainiar osoan, horietatik erdia dira Madrilen. Orduero datuak aldatu arren, eta ez hobera, Madril ez ixtea erabaki dute, beste hiriburu handi askok itxi dutela jakin arren. Horren atzean, bistan da, erabaki politikoa dago, ez gizartearen osasun zaintzakoa. Erabaki horren atzean Madrileko exodoa edo bigarren etxebizi-tza dituzten Murtzia eta kanpoaldeko ihesa estaltzea dago, ez birusaren zabaltzea ekiditea.\nLau ministeriotako buru aukeratu dituzte larrialdi egoera honi irteera emateko: Osasun, Barne Sail, Defentsa eta Garraiokoak. Lauak PSOEkoak. Podemosekorik ez dago, 15Mko espiritua amaitu da. Horrez gain, aukeratutakoen artean Armada egotea eta Ekonomia ez, adierazten du nondik bideratu nahi den krisialdiaren kudeaketa. Kezkagarria da. Are eta gehiago da larria mundu guztiok dakigunean krisi honetatik aurreko Lehman Brothers hartatik baino okerrago aterako garela.\nEspainiako gobernuak, gobernuaren parte batek bai behintzat, 78ko paktuaren muina aldebakarrez ezabatu du. Ez da lehen aldia. Tejeroren kolpearen ondoren denontzako kafea esaldiarekin ezberdin garenok berdindu nahi izan gintuzten eta koronabirusen krisiarekin birusa barra-barra denontzat lelo politikoarekin Europatik eta mundutik kanpo nahi gaituzte. Koronabirusak ez dituela lurraldeak bereizten eta banakako pertsonengan baino ez duela eraginik esan ondoren, zergatik ixten dituzte fronterak, frontera hauek zehazki? Gu denok barruan identitate berberaz kutsa gaitezen? Frontera edo muga-marrak jarri behar badira, nik nahiago batez, edo beste batzuk. * Idazle eta historialaria


Lempaut - Wikipedia, entziklopedia askea.\nLempaut (frantsesez eta ofizialki: Lempaut) Okzitaniako udalerri bat da. Administratiboki Frantziako Tarn departamenduan dago, Okzitania eskualdean. 2013an 669 biztanle zituen.\nJean-Sébastien CHAY (2014-2020)\n43° 31′ 41″ N, 2° 03′ 53″ E / 43.5281°N,2.0647°E / 43.5281; 2.0647Koordenatuak: 43° 31′ 41″ N, 2° 03′ 53″ E / 43.5281°N,2.0647°E / 43.5281; 2.0647\nBlan, Lagardiolle, Lescout, Puylaurens, Saint-Avit eta Saint-Germain-des-Prés\n2007an Lempaut udalerrian erroldatutako biztanleak 669 ziren. Familiak 276 ziren, horien artean 56 pertsona bakarrekoak ziren (20 bakarrik bizi ziren gizonak eta 36 bakarrik bizi ziren emakumeak), 112 seme-alabarik gabeko familiak ziren, 80 seme-alabak dituzten bikoteak ziren eta 28 seme-alabak dituzten guraso-bakarreko familiak ziren.\n2007an 304 etxebizitza zeuden, 272 familiaren etxebizitza nagusia ziren, 21 bigarren erresidentzia ziren eta 11 hutsik zeuden. 299 etxeak ziren eta 5 apartamentuak ziren. 272 etxebizitza nagusietatik 201 bere jabearen bizilekua ziren, 60 alokairuan okupaturik zeuden eta 11 doan lagata zeuden; 1ek gela bat zuen, 5 etxek bi zituzten, 16 etxek hiru zituzten, 60 etxek lau zituzten eta 190 etxek bost zituzten. 248 etxek euren parking plaza propioa zuten azpian. 102 etxetan ibilgailu bat zegoen eta 154 etxetan bat baino gehiago zituzten.\nLempaut udalerriko biztanleria-piramidea 2009an .\n2007an lan egiteko adina zuten pertsonak 409 ziren, horien artean 296 aktiboak ziren eta 113 inaktiboak ziren. 296 pertsona aktiboetatik 272 lanean zeuden (146 gizon eta 126 emakume) eta 24 langabezian zeuden (8 gizon eta 16 emakume). 113 pertsona inaktiboetatik 51 erretiraturik zeuden, 24 ikasten zeuden eta 38 "bestelako inaktibo" gisa sailkaturik zeuden.\n2009an Lempaut udalerrian 272 unitate fiskal zeuden, 686 pertsonek osaturik. Pertsona bakoitzeko diru-sarrera fiskalaren mediana urteko 17.987 euro zen.\n2007an zeuden 24 komertzioetatik, 1 janari enpresa zen, 4 bestelako produktu industrialen fabrikazioko enpresak ziren, 4 eraikuntza enpresak ziren, 10 ibilgailuen saltze eta konpontze enpresak ziren, 1 garraio enpresa zen, 1 informazio eta komunikazio enpresa zen, 1 higiezinen enpresa zen, 1 zerbitzu enpresa zen eta 1 «beste zerbitzu jarduera batzuk» multzoan sailkatutako enpresa zen.\n2009an zeuden norbanakoentzako 6 zerbitzu publikoetatik, 1 posta bulegoa zen, 1 ibilgailuen konpontzeko eta nekazaritza tresnetako lantokia, 2 igeltseroak, 1 iturgina eta 1 argiketaria.\n2000. urtean Lempaut udalerrian 17 nekazaritza-ustiategi zeuden, 522 hektarea erabiltzen.\nLescout (3,5 km)\nLagardiolle (3,6 km)\nSaint-Germain-des-Prés (3,7 km)\nBelleserre (4,4 km)\nBlan (4,6 km)\nSoual (5,0 km)\nAzken aldaketa 28 abendua 2019(e)an, 22:21(e)tan\nOrriaren azken aldaketa: 28 abendua 2019, 22:21.


Cortada. Vitoria-Gasteizeko film laburren lehiaketa - ehukultura-araba - Arabako Kultura Zerbitzua - UPV/EHU\nOINARRIAK CORTADA XXIV FILM LABURREN LEHIAKETAREN OINARRIAK. UPV/EHU-Arabako Campusa. Vitoria-Gasteiz. 2020ko abenduaren 16tik-19ra\nOINARRIAK CORTADA 2020\nCORTADA 2019. SARIAK\nCORTADA. VITORIA-GASTEIZKO FILM LABURREN XXIV. JAIALDIA Euskal Autonomia Erkidegoaren hiriburuan egingo da, 2020ko abenduaren 16tik 19ra bitartean. Aintzat hartuta 2020ko lehenengo seihilekoan izandako osasun alertaren egoera, jaialdia egokitu egingo da agintari politiko eta sanitarioek zehaztutako jarraibideetara, eta aurrez aurre egiten jarraituko da, betiere egoerak horretarako aukera ematen badu, eta ospakizunaren unean egokiak diren edukiera eta higiene gomendioei jarraikiz. Osasun alertaren edo salbuespenezko egoeraren berragertzea gertatuz gero, antolatzaileek eskubidea izango dute jaialdia modu mistoan antolatzeko: aurrez aurre eta online, edo online soilik euren webgunearen bidez (www.festivalcortada.com) edo egokitzat jotzen dituzten baliabideen bidez. Jaialdiak online baino izango ez den atal bat du: HEMENGOAK.\nCORTADAn parte hartu ahal izango dute Espainian jaio edo bizi diren film laburren egileek. Espainiarrek NANa aurkeztu beharko dute nahitaez, eta bizileku-baimena edo horren ziurtagiria espainiar nazionalitatea lortu ez duten biztanleek.\n2019an eta 2020an ekoitzitako filmak aurkeztu ahal izango dira, gehienez 30 minutukoak.\nLehiaketan parte hartu ahal izateko, film laburrek ICAAren kalifikazioa izan beharko dute, edo kalifikazioa eskatzeko prozesuan egon beharko dute. Ezinbestekoa izango da baldintza hori justifikatzea, edo kalifikazio hori eskatu izanaren egiaztagiria aurkeztea, HEMENGOAK atalerako izan ezik. Atal horretan Euskal Autonomia Erkidegoko film labur kalifikatuek edo kalifikatu gabeek parte har dezakete.\nCORTADA lehiaketak ATAL OFIZIALA du. Atal horretan sartuko dira hautaketa batzordeak hautatutako FIKZIOA, DOKUMENTALA eta ANIMAZIOA kategorietako film laburrak. GUREAK atalean euskal film laburrak aukeratuko dira, eta horiek ere ATAL OFIZIALEAN sartuko dira.\nGUREAK atalean parte hartzeko, film laburren egileek egiaztatu egin beharko dute Euskal Autonomia Erkidegoan (Araba, Bizkaia eta Gipuzkoa) jaiotakoak direla edo bertan bizi direla. Halaber, atal honetan EAEko enpresek ekoitzitako film laburrak ere onartuko dira, nahiz eta zuzendariak ez izan autonomia erkidego horretakoak. Kasu horretan, enpresak edo ekoizleek egiaztatu egin beharko dute EAEra atxikita daudela, egiaztagiriren baten bidez.\nHalaber, film laburrak Araban estreinatzea ezinbestekoa da, eta ez dira onartuko probintzia horretako beste jaialdiren batean proiektatu diren edo Arabako Lurralde Historikoan saio publikoan estreinatu diren film laburrak.\nSalbuespen gisa, CORTADAREN XXIV. edizioak ez ditu izango UNILABUR eta EHULABUR sail ez-ofizialak. Horiek, ziurrenik, 2021eko edizioan berreskuratuko dira.\nSalbuespen gisa, Arabako film laburrak sustatzeko HEMENGOAK atalak eutsi egingo dio izenari, baina aldatu egingo du aplikazio eremua; izan ere, atal horretan EAEko hiru probintzietako lanek hartu ahal izango dute parte. Atal horretan sartuko dira GUREAK atalean hautatu ez diren euskal film laburrak eta sari independentea eskuratu ahalko dute. Atal hori online izango da eta antolatzaileek lanak zein egunetan proiektatuko diren jakinaraziko dute. HEMENGOAK atalean parte hartzeko, film laburrek ez dute izan beharko ICAAren kalifikazioa.\nSalbuespen gisa, edizio honetan kendu egingo da IKUSLEEN SARIA, boto paperak, boligrafoak, hautetsontziak eta beste elementu arazotsu batzuk erabiltzeak sor ditzakeen arazoak direla eta, aintzat hartuta 2020ko lehenengo seihilekoan izandako osasun alertaren egoera.\nSalbuespen gisa, edizio honetan kendu egingo da EUSKAL FILM LABURRIK ONENAREN SARIA, eta, ziurrenik, 2021eko edizioan berreskuratuko da.\nHautaketa batzorde batek aukeratuko ditu ATAL OFIZIALEKO filmak, jasotako lan guztiak ikusi ostean, eta haren erabakia apelaezina izango da. Sariak EPAIMAHAI OFIZIAL batek emango ditu; bertako kideak zinemarekin eta, oro har, kulturarekin lotura duten pertsonak izango dira, eta gutxienez kide bat UPV/EHUkoa izango da. Epaimahai hori arduratuko da jaialdiko Atal Ofizialeko sari guztiak emateaz. Epaimahaiaren erabakia apelaezina izango da.\nGOYA® SARIETARAKO aurrehautaketa. Espainiako Arte eta Zientzia Zinematografikoen Akademiak CORTADA aukeratu du Goya Sarietako Fikziozko Film Laburrik Onenaren eta Dokumental Laburrik Onenaren kategorietako hautagaiak aurrez hautatzeko. Horrenbestez, jaialdiko FILM LABURRIK ONENAREN SARIA irabazten dutenak (izan fikziozkoa edo dokumentala) eta CORTADAKO FIKZIOZKO FILM LABURRIK ONENAREN SARIA eta DOKUMENTAL LABURRIK ONENAREN SARIA irabazten dutenak Goya® Sarietarako aurrez hautatuak izan daitezke, betiere Akademiaren oinarrietan eskatzen diren baldintzak betetzen badituzte. ANIMAZIOZKO film laburren kasuan, Akademiak ez du exijitzen bere sarietara aurkezteko sari edo hautaketarik, FIKZIOZKO FILM LABURREN eta DOKUMENTAL LABURREN kasuan ez bezala.\nFORQUÉ SARIETARAKO aurrehautaketa. EGEDA erakundeak CORTADA aukeratu du Forqué Sarietako Zinema Film Labur Onenaren kategoriako hautagaiak aurrez hautatzeko. Horrenbestez, CORTADA lehiaketako FILM LABURRIK ONENAREN SARIA irabazten duena (izan FIKZIOZKOA edo DOKUMENTALA) JOSÉ MARÍA FORQUÉ ZINEMA SARIAN lehiatzeko aurrez hautatua izan daiteke, betiere lehiaketaren oinarrietan eskatzen diren baldintzak betetzen baditu.\nCORTADAn aukeratutako filmak lehiaketaren webgunean eta PDF formatuan deskargatzeko moduko katalogo batean agertuko dira (katalogo hori xede horrekin egingo da berariaz, eta webgunean bertan egongo da eskuragarri). Filmak saio publikoetan jarriko dira ikusgai, lehiaketaren egunetan, baldin eta agintari sanitario eta politikoek horretarako baimena ematen badute. Proiekzioa ahalik eta kalitate handienekoa izango da; horretarako, hautatuek emandako DCPak edo HDko artxibo digitalak erabiliko dira. Artxiboen gutxieneko bereizmena 1920 x 1080 – 1080 p. izango da. Jaialdiak bere gain hartuko du ekoizleek entregatutako materialen ardura horiek galtzen edo hondatzen direnean, aseguru baten bidez. Film laburren kopia fisikoak jasoz gero, jaialdiak bere gain hartuko ditu kopia hori itzultzearen gastuak. Proiekzio guztiak VITAL FUNDAZIOA KULTURUNEA ARETOAN izango dira (Posta 13-15, 01005 Vitoria- Gasteiz). Aurrez aurreko proiekzioak egitea ezinezkoa bada, antolatzaileek aukera izango dute film laburrak online emateko. Jaialdiaren egunak gerturatzen diren eta hautaketa argitaratzen den heinean, egileek eta ekoizleek lehiaketarekin lotuta sortzen diren egoera guztien berri izango dute.\nCORTADAko sail guztiek hartzen dute parte lehiaketan. Hautatutako film labur guztiek izango dute oinarri hauetan zehaztutako sariak jasotzeko aukera, eta guzti-guztiak proiektatuko dira jaialdiaren webgunean zehaztuko diren saio publiko edo birtualetan, antolatzaileek erabakitzen duten egunetan.\nCORTADAk gonbidapena egingo die ekoizleek eta egileek egokitzat jotzen dituzten ordezkariei beren lanak birtualki aurkezteko, betiere kontuan hartuta 2020ko lehen seihilekoan igaro dugun larrialdi egoera eta lehiaketa egiteko unean indarrean egongo diren baldintzak.Amaierako ekitaldia eta sari banaketa ere lehiaketaren modalitatearen araberakoak izango dira (aurrez aurre edo online).\nGertaerek aurrera egiten duten heinean, hautatutako film laburren egileei jaialdiarekin lotutako berritasun guztiak jakinaraziko zaizkie, betiere osasun egoera orokorrera egokituta.\n(Beste leiho bat zabalduko du)CORTADA 2020 Oinarriak (pdf ,681,88 Kb)\nFESTHOME ikuskatze plataformaren bidez. Beharrezkoa da parte hartzaileek datu hauek ematea plataformari: ICAAren kalifikazioa edo kalifikazioa eskatu izanaren ziurtagiria (HEMENGOAK sailerako izan ezik), zer sailetara aurkezten den (FIKZIOA, DOKUMENTALA, ANIMAZIOA, GUREAK, HEMENGOAK), nazionalitatea edo bizilekua ziurtatzeko agiriak, film laburraren oinarrizko fitxa (hauek zehaztuta: izenburua, zuzendaria, iraupena), harremanetarako helbide elektronikoa eta argazkia. Eskatutako dokumentazioan zerbait falta bada, film laburra hautaketa prozesutik kanpo gera daiteke.\nIzena emateko azken eguna 2020ko irailaren 14a da (astelehena). Ez d onartuko epez kanpo bidalitako film laburrik. Azaroko lehen hamabostaldian emango zaie hautaketaren berri parte hartzaile guztiei, haien film laburra hautatua izan ala ez. Hautaketa hori lehiaketaren webgunean eta sare sozialetan argitaratuko da jaialdiaren aurreko astean. Palmaresa, berriz, hautatutako film laburren egile guztiei jakinaraziko zaie.\nLEHENENGO SARIA : EL CUMPLE, de Pablo Alen, Breixo Corral\n“GUREAK” SARIA. EUSKAL FILME LABURRIK ONENA: EL INFIERNO, de Raúl de la Fuente\nDOKUMENTALIK ONENA: BAYANDALAI, EL SEÑOR DE LA TAIGA, de Aner Etxebarria\nANIMAZIORIK ONENA : SOY UNA TUMBA, de Khris Cembe\nEUSKERAZKO FILM LABURRIK ONENA : MATEOREN AMA, de Aitor Arregi, Jose Mari Goenaga\nIKUSLEEN SARIA : GARBAGE, de José Muniain\n“HEMENGOAK” SARIA: AMARGO ERA EL POSTRE, de Diego H. Kataryniuk\n“UNILABUR” SARIA : ESCÚCHAME, de Patricia Beleña\n“EHULABUR” SARIA: AZKEN OTSOA, de Iker Maguregi\nAzken aldaketaren data: 2020/07/20\nInprimatu Info_Certamen Cortada


PSNk ez du haur eskolen aldaketen aurka egin - Iruñea - euskalerriairratia.eus\nPSNk ez du haur eskolen aldaketen aurka egin\nEuskalerria Irratia 2020-03-05 20:23\nHaur eskolen inguruko mozioa eztabaidatu du Udalbatzak. Navarra Sumari aldaketarik ez egiteko eskatzen zitzaion puntuan aurka bozkatu du PSN.\nNavarra Sumako Fernando Sesma zinegotziaren jarreraren aurka azaldu dira EH Bildu, PSN eta Geroa Bai.\nHaur eskoletan Navarra Sumak aurreikusitako aldaketen inguruko mozioa eztabaidatu du gaur Iruñeko udalbatzak. Aldaketekin ez jarraitzeko eskatzen zitzaion mozioaren lehen puntuan Iruñeko Udalari. Hori aurrera ateratzea “oso zaila” dela iritzi dio PSNk; eta, hala, puntu horren aurka bozkatu du gaur osoko bilkuran. Navarra Sumako botoekin udalbatzak ez du onartu erabakian atzera egitea eskatzen zien adierazpena.\nHizkuntza profila “herraminta politiko” gisa erabiltzea egotzi die PSNko Maite Esporrinek gainerako taldeei. Gaiaren inguruan eman diren epaiek 2016ko akordioak bertan behera utzi dituztela gogorarazi die EH Bildu eta Geroa Bairi: “Gauzak ez dira ongi egin, eta onartu behar duzue”.\nEH Bildu eta Geroa Baik mozioaren alde bozkatu dute. Puntuka bozkatu dute sozialistek EH Bilduren mozioa.Langileen eskubideak errespetatuko direla dioen puntuan abstenitu egin da PSN.\nHaur eskoletan aurkitu duen egoerarekin “harrituta” dagoela esan du Navarra Sumako Fernando Sesmak: “Zelako oparia”. Argudiatu du sententziak betetzen ari direla, eta ez dutela eskaintzaren “berregituraketarik” eginen.\nFamiliekin biltzeari uko egin diola egotzi diote EH Bildu, PSN eta Geroa Baik. Hori dioen puntuaren alde bozkatu dute oposizioko talde guztiek. Fernando Sesma zinegotziak esan du agerraldi bat egiteko eskaerak jaso dituela, eta eskutitz baten bidez azalpenak emateko prest azaldu dela.\nEH Bilduko Maider Beloki adierazi du eskolen eta euskararen auzia "eskubide kontua" dela. Eleaniztasuna “gehigarria den bertutea” dela ohartarazi dio alkateari; eta “errebantxismoa” egotzi dio. 2015ean udalera iritsi zirenean haur eskolak egoera “penagarrian” aurkitu zituztela esna du.\nHaur eskolak “zokoratuagoak” izanen direla salatu du Geroa Baiko Patxi Leuzak, “kontziliazioa” zailduz familiei. “Eskari bat bada euskaraz eta bete behar dugu”, gogorarazi du. “Besteekin alderatuz, haien haurrak euskaraz matrikulatu nahi dituzten familiek ez dute ez gehiago ez gutxiago eskatzen”.\n“Ez duzue eskubiderik”\nSeme-alabak euskarazko eredura eramaten dituzten gurasoak ere izan dira udal aretoan. Goizeder guraso elkarteko Iñigo Otxoa izan da lehenengoa hitza hartzen eztabaidan, eta azaldu duenez, udalaren erabaki “bidegabeak” sortzen duten kaltea agerian uzteko sartu dira udaletxean.\nNavarra Sumak egin duen aldaketarekin amaitzeko eskatu dio Enrique Maia alkateari. Iruñean euskarazko eredua duten lau haur eskola behar direla iritzi dio, hiritik sakabanatuak, denek gertu eduki ditzaten bat. Eskaintza eta eskaria ez bateratzeko eskuinak erabiltzen duen argudioa “gezurra” dela adierazi du, eta “fobia” eta “errebantxismoa” salatu ditu: “Ez duzue eskubiderik zuen eztabaida politikoak gure txikiei ordainarazteko”.\nEskubideak urratuko ez dituen hezkuntza eskaintza adosteko eskatu die udal talde guztiei. Adierazi duenez, guraso talde honek jakin du datorren ikasturterako bularreko haurrentzako 20 plaza eskaini nahi dituela udalak: “Horretara murriztuak izateak min egiten digu”.


«Buenos Airesek Euskal Herria ospatzen du» ez da bertan behera uzten. Aurten birtuala eta globala izango da «Buenos Airesek Euskal Herria ospatzen du» ez da bertan behera uzten. Aurten birtuala eta globala izango da\nHome Mundua eta Euskaldunak Euskaldunak munduan «Buenos Airesek Euskal Herria ospatzen du» ez da bertan behera uzten. Aurten...\nCovid-19aren eragin orokorrak eremu guztietan du eragina. Besteak beste, beldurgarrienetatik, izaki maiteen galera, edo osasun-krisi hori osasun-hondamendi bihur ez dadin beharrezkoak diren konfinamendu-neurriak eragiten ari diren inpaktu ekonomiko eta sozial ikaragarria; baita «eguneroko bizitzari» lotuenak ere.\nAzken horien artean daude euskal komunitateek mundu osoan egin ohi dituzten jarduerak. Barruan nahiz kanpoan. Aurten, seguruenik, euskaldunek udako jai tradizionalak ez direla ospatuko ikusi beharko dute. Bai herri guztietakoak, bai euskal hiriburuetako jai handiak, Sanferminetan hasi eta Bilboko Aste Nagusian amaitzen direnak, Gasteiz, Baiona eta Donostiakoak barne.\nEuskaditik kanpo dauden euskal komunitateen artean, egoera ez da oso desberdina. Esate baterako, AEBko euskal jaialdiak, Jaialdi 2020 (Jaialdi 2021 bihurtua) bandera-ontzi bezala, baliogabetzen ari dira. Antzeko erabakiak hartzen ari dira euskal etxeak mundu osoan.\nUrteroko ospakizunaren une bat, Buenos Airesek Euskal Herria 2019 ospatzen du\nBuenos Airesen, Argentinako hiriburuan, munduan euskaldun gehiago dituen herrialdeak (Euskadikoak baino gehiago) egoera horri beste era batera aurre egitea erabaki dute.\nUrtero, 2009az geroztik, Buenos Airesek Euskal Herria ospatzen du Argentinako hiriburuaren bihotzean. Ekitaldi horretan, Porteñoko Gobernuko Giza Eskubideen eta Kultura Aniztasunaren Idazkariordetzak omenaldia egiten dio euskal kolektibitateari, Gizataldeen Zuzendaritza Nagusiaren bidez. Buenos Airesko euskaldunekin antolatzen den ekitaldia, jadanik blogean aipatu izan dugun Laurak Bat Euskal Etxearekin, hain zuzen.\nSaihestezina zirudien ekitaldi jendetsu hau, dozenaka mila argentinar, argentinar-euskaldun eta beste leku batzuetako euskaldunak biltzen dituena, ez egitea.\nBada, ez. Egingo da. Baina ez beti bezala, hori legez kanpokoa izateaz gain, arduragabekeria izango litzatekeelako. Birtualki egingo da, etxe bakoitzera irits dadin.\nDatorren igandean, maiatzaren 10ean, eguerdiko 12:00etan (Buenos Aireseko ordua), euskal herritar guztiak eta euskal kultura maite dutenak Laurak Baten Facebook eta Instagram eta Buenos Airesek Euskal Herria ospatzen du – Laurak Bat kontuen bitartez ikusi eta parte hartu ahal izango dute ekitaldi honetan.\nBuenos Airesen Euskal Herria 2020 ospatzen, agintariak izango dira, Lehendakariaren agurra barne; Hego Amerikako hainbat herrialdetako 30 dantzari-talde baino gehiago; abesbatzak; sukaldariak errezetekin, euskaldunen istorioak; musika-taldeak; kirolak…\nBuenos Airesek Euskal Herria Ospatzen du 2020 ekitaldian agintariak izango dira, Lehendakariaren agurra barne; Hego Amerikako hainbat herrialdetako 30 dantzari-talde baino gehiago; abesbatzak; sukaldariak errezetekin; euskaldunen istorioekin; musika-taldeak; kirolak… Zozketak egingo dira; ipuinak eta eskulanak txikientzat, euskal kultura eta tradizioei buruzko azalpenak…\nHalaber, Gernikako Bonbardaketaren oroitzapenaren bidez, Euskal Askatasunagatik eroritakoei omenaldia egingo zaie, Xabier Iñaki de Arza maisuak zuzendutako, Denak Bat Camerata, Lagun Onak Koroarekin eta I Cantori della Colombo partaideekin, Pablo Sorozabalen CCK-ko “Gernika, marcha fúnebre sobre texto de Nemesio Etxaniz” interpretazioaren bideoa ere jarriko da. Lan horrek ezin ditu axolagabe utzi ez euskal abertzale bat, ez arima sentibera bat ere.\nOraindik itxi gabe dagoen jarduera-programa berezi eta zabal bat antolatzen ari da. Baina euskaldunak garenaren ikuspegi zabal eta ederra eskain dezake eta Argentinako eta Diaspora osoko euskaldunen konpromisoa. Eta mundu guztiaren eskura egongo dela, zuzenean edo grabazioan.\nDatorren urtean Buenos Airesek Euskal Herria Ospatzen du ospatuko da berriz ere Buenos Aireseko zentruan, eta dozenaka mila pertsona izango dira bertan, eta ziur gaude, oraingo honetan izandako esperientziari esker, mundu osoko euskaldun askok ere birtualki parte hartzeko aukera izango dugula.\nHorri deitzen zaio arazo bat aukera bihurtzea.\nZorionak ideia handi hori izateagatik eta, batez ere, errealitate bihurtzeko ausardia izateagatik. Han/hemen egongo gara.\nInformazio gehiago lortzeko eta ekitaldi hau jarraitzeko, igandeko 12:00etatik (Euskadiko 17:00etan):\nPrevious articleSelma Huxley hil da. Euskal baleazaleen ikertzailea. Euskaldunen laguna\nNext articleZatoz gurekin. Arrakasta lortzeko pieza garrantzitsua zara. Eskerrik asko.


Elizondoko zahar etxetik Lekarozera eramanak zituzten xahar guztiak itzuli dira Elizondora - Baztan - Erran.eus\nElizondoko zahar etxetik Lekarozera eramanak zituzten xahar guztiak itzuli dira Elizondora\nTtipi-Ttapa 2020-05-17 13:24\nElizondoko Francisco Joaquin Iriarte Zahar Etxean koronabirusean negatibo emana zuten 32 egoiliar Lekarozko Aspaceren egoitzara lekualdatu zituzten apirilaren 12an.\nApirilaren 12an Elizondoko Francisco Joaquin Iriarte Zahar Etxean koronabirusean negatibo emana zuten 32 egoiliar Lekarozko Aspaceren egoitzara lekualdatu zituzten. Ortziralean itzuli ziren Elizondora oraindik Lekarozen zeuden azkeneko lau egoiliarrak. Dena den, zaharren egoitzan kutsatutako 76 egoiliarretatik 18 hil dira, 1 ospitalean dago eta 10 isolamendu gunean.\nDuela hilabete bat Elizondoko zahar etxean zeuden 155 egoiliarrei koronabirusaren testa egin zieten eta 76 positibo eman zuten. Kopuru horretatik 44k ez zuten sintomarik, nahiz eta kutsatuak egon. Eta gaitzaren proban negatibo eman zuten egoiliarretatik 36 Lekarozera eramatea erabaki zuten orduan, han Aspacek kudeatzen duen aterpetxera.\nHilabete geroago, egoera aldatu da. Gaixotasunaren estatistikek baieztatzen dute adineko pertsona bakarra dagoela ospitaleratuta. Bertze 10 zahar etxean bertan isolatuta daude. Ustez Covid-19arekin kutsatuta 18 hil dira eta, orain, 133 egoiliar daude Francisco Joaquín Iriarte zahar etxean.\nLau langilek bajarekin segitzen dute\nLangileen artean ere bilakaera nabarmena izan da. Plantilla osatzen duten 85 langileetatik 19k gaixotasunaren sintomak zituzten. Gaur egun, horietako lauk bajan segitzen dute, zuzendaritzak jakinarazi duenez.\nElizondoko zahar etxeko 76 egoiliarrek positibo eman dute koronabirusean\nTtipi-Ttapa api 14 Baztan Elizondo\nBirusaren hedapena saihesteko helburuz, joan den asteazkenean, Elizondoko Francisco Joaquin Iriarte zahar etxeko 148 egoiliarrei eta 85 langileei k...\n«Zahar etxetik kanpo Baztanen ez da Nafarroako bertze eremuetan baino positibo gehiago izan»\nTtipi-Ttapa api 17 Baztan\nIñaki MARCOS ZORROZA, Baztango Osasun Zentroko zuzendariaTTIPI-TTAPAk hartzen duen eskualdeko datuei erreparatuz, badirudi Baztan bilakatu d...


Kultura arloko pertsonaia ospetsua. 1920ko martxoaren 22an jaio zen Gernikan, 2000. urteko abenduaren 2an hil zen.\nMenako ibarreko Jose Villasanteren eta Aulestiko Luisa Cortabarriaren semea, 6 urte zituela ama hil zitzaion.\n1944an Comillasera joan zen Dogmatika ikastera 1947an Arantzazuko irakasle izendatu zuten arte. Bertan eman zituen hil arteko urteak. Urte horietan hasi ziren bere gaztelaniazko zein euskarazko argitalpenak plazaratzen.\n1950ean tesi bat argitaratu zuen: La sierva de Dios M. Angeles Sorazu...estudio místico de su vida. Pertsonaia hura aurreragoko lanetan ere landu zuen, antzeko beste moja batzuen bizitza aztertzearekin batera. Urte hartan Krutwigen deia jaso zuen, sortu berria zen Euskaltzaindia osatzen aldera; horren ondorioz, bertako kide egin zen. Sarrera-hitzaldian lapurtarrari buruzko mintzaldia eman zuen. Egun horietatik aurrera, etengabe lan egin zuen euskararen alde: 10 liburu baino gehiago eta hainbat aldizkaritan (Aranzazu, Anaitasuna, Egan, Euskera, Euskal Herriaren Adiskideen Elkarteko buletina, Verdad y Vida, Euzko Gogoa, etab.) argitaratutako artikulu espezializatuak. 1961an argitaratu zen Historia de la Literatura Vasca (Bilbo, 1979an berrikusi eta osatua) zedarri izan zen Koldo Mitxelenaren historiarekin batera.


Argizai Eskaut Taldea: abril 2015\nGorka Deuna 2015: ESKAUTA IZAN LAGUN: OTRA FORMA DE CONSTRUIR!”\nAurtengo Gorka Deunan, Euskalerriko Eskautak Bizkaia osatzen dugun talde guztiak Derion bildu ginen. Baina aurtengoa, ez zen beste urte batzuetan izandakoen berdina izan. Izan ere, Derioraino joan beharrean, Oinarinak eta Kaskondo eta Koskorrak oinez egin behar izan genuen ibilbidearen zati bat. Oinarinen ibilbidea, Begoñako Basilikan hasi zen. Han bildu ginen Oinarinak goizeko 9:15ak aldera eta taldetan antolatu ostean eta bidetik egin beharreko zereginak zehaztu ostean 10:00 aldera bideari ekin genion. Ibilbidean zehar taldeek “lurzoruan harriz eginiko formak” topatu behar zituzten: geziak, laukiak, zirkuluak … horrez gain, ezagutza jolasak egiteko aukera ere izan genuen, bai eta hamabitakoa elkarrekin jateko ere, noski!\nKaskondo eta Koskorrak berriz, beranduxeago Zamudioko Teknologi Parketik abiatu ziren Deriorantz. Behin Deriora helduta, Antzarraren jolasean aritu ziren ospakizunerako ordua ailegatu zen arte, 13:00ak arte, alegia. Ordu horretan, hain zuzen ere ailegatu ziren Oinarinak Deriora eta orduan bai, adar guztiak bildu ginean ospakizunean parte hartzeko: Kos, Kas, Oin, Azk, Trb, Asabak eta Gurasoak. Izan ere, Azkarrak eta Trebeak jada han zeuden, asteburua han igaro baitzuten guztiak elkarrekin.\nHona hemen ospakizun eskaut baten adibide adierazgarria:\nBehin ospakizuna amaituta, bazkalordua heldu zen, hau da, bapo- bapo jateko unea!!! Eta Argizaiko begiraleok behintzat, hori bete egin genuen. A zer nolako tortilak, bularkiak eta piperrak jateko aukera izan genuen Gurasoei esker! Baina dena ez zen larrosa kolorekoa izan. Bazkaldu bitartean lehen tantak jausten hasi ziren, eta bazkalordu ostean Derioko pilotalekura lekualdatzeko erabakia hartu genuen.\nNahiz eta hasieran erabaki hau hartu behar izana gustatu ez, honek pilotalekuan bero- bero eta “al roce” dantzatzeko aukera eman zigun! Ah zelako aukera jendea hobeto ezagutzeko! Baina Xaiborrek eskainitako musika sortaren doinuaz dantzatzen hasi aurretik, magoaren erakustaldiaz gozatzeko aukera ere izan genuen. Ah zer nolako trikimailuak egin zituen! Aho bete hortz utzi zituen adi- adi ikusten ari ziren ume guztiak! (eta begiraleren bat edo beste ere XD).\nEsan bezala, kanpoan euria barra- barra jausten zen bitartean, eskautok gorputz dantzan jartzeko aprobetxatu genuen: “Bomba!”, “Gangnam Style”, “Paquito el chocolatero”, “Euritan dantzan” eta nola ez, moda- modan dagoen reggaeton-a.\nXaibor Mode ON\nJaiegunari amaiera emateko lerroka kokatuta Agur Eskaut berezia egin genuen: hainbeste batu ginen Derion ezen ezinezkoa baitzen pilotaleku barruan biribilean jartzea!\nOrain, datorren urteko Gorka Deunan pentsatzen hasteko unea da. Zelako gogoak jada!\nZergaitik galdu itxaropena berriz ikusteko! zergaitik ...\nHurrengo egunetan parte hartzaileen bizipenak eta anekdotak blogera igotzeko aukera izatea espero dugu! Ia zenbat heltzen zaizkigun!\nEta noski, hau irakurri baduzu, zuzenean blogean erantzuteko aukera ere baduzu. Animoxx!\nPublicado por Beti Prest! en 13:54 No hay comentarios:\nGorka Deuna 2015: ESKAUTA IZAN LAGUN: OTRA FORMA D...


2015/2016 Denboraldiko Igeriketa Gala | Izarraitz Igeri Elkartea\n← Hiru postu podiumean, Kontxa Badiako 73. igerialdian\nUrriaren 1ean, Izarraitz Igeri Elkartearen eguna →\n2015/2016 Denboraldiko Igeriketa Gala\nAstelehena, 2016 Iraila 12 atalean izarraitzie -k publikatua\nDatorren zapatuan, Irailak 17, goizeko 11:30etatik aurrera, Legazpiko Latxartegi zinean 15/16 denboraldiko Igeriketa Gala ospatuko da. Bertan, Ur-zeharkaldietako Gipuzkoako Ligako sariak, Waterpoloko Liga Eskolarreko sariak, Igeriketako Neguko eta Udaberriko Ligetako sariak eta igeriketako denboraldi amaierako sariak banatuko dira.\nIgeriketako LIGEN kasuan saritutako klubek eta kirolariek LIGA horien araudian azaltzen denaren baitan garaikurrak jasoko dituzte. Denboraldi amaierako sarien kasuan, 2005ean jaitako emakumezkoek eta 2005, eta 2004an jaitako gizonezkoek kirol materiala erosteko 30€, 25€ eta 20€-tako baleak, banan bana, jasoko dituzte. 2004 eta 2003an jaiotako emakumezkoek eta 2003 eta 2002an jaiotako gizonezkoek kirol materiala erosteko 35€, 30€ eta 25€-tako baleak, banan bana, jasoko dituzte. 2002 eta 2001ean jaiotako emakumezkoek eta 2001 eta 2000ean jaiotako gizonezkoek kirol materiala erosteko 40€, 35€ eta 30€-tako baleak, banan bana, jasoko dituzte. Azkenik, JUNIOR-PROMESA-SENIOR mailetako kirolariek 200€, 150€ eta 100€-tako baleak, banan bana, jasoko dituzte.\nIzarraitz Igeri Elkartetik sarituak hauek dira:\nLeire Ceciaga, Jon Aizpuru, Jone Goenaga, Maialen Sudupe, Uxue Etxeberria, June Berasategi eta Maier Lizarzaburu. Baita ere, Izarraitz taldeak infantil mailako bigarren saria jasoko du nesketan eta sailkapen bateratuan hirugarren saria.\nElkarte guztietako sarituak, beren familiatakoak, taldeetako kideak, entrenatzaileak eta zuzendariak gala honetara gonbidatuta gaude.\nPost hau Albisteak, Oharrak atalean publikatu zen. Gogokoetara gehitzeko lotura iraunkorra.


Teknologia interaktiboa - Egin zirkuitu elektriko bat\nEnergia elektrikoari esker lortzen dugu argia, baina elektrizitateak hori baino askoz energia gehiago ematen digu. Energia elektrikoari esker dabiltza aparatuak (besteak beste, etxetresna elektrikoak, ordenagailuak…), potentzial-diferentziaren ondorioz, eta energia hori eraldatu egin daiteke eta bero-energia, energia mekaniko eta abar bihurtu. Ikus dezagun nola lortzen den energia elektrizitatetik.\nTamaina: 24.52 MB\nBaliabide motak: eztabaidak, animazioa, autoebaluazioa, testuingurututako kasua, itxitako ariketa edo problema, ikaskuntzako eszenatoki erreala edo birtuala, esperimentua, grafikoa, ikaskuntza/norbere lana/kooperatiboa/laguntzakoa kudeatzeko tresna, joku didaktikoa, mapa kontzeptuala, multimedia aurkezpena, benetako proiektua, aldizkako argitalpen digitala, ikaskuntza/norbere lana/kooperatiboa/laguntzakoa kudeaketa-zerbitzua, simulazioa, bideoa, wiki\nOrientabide didaktikoa : Helburuak: 1. Zirkuitu elektrikoaren osagaiak eta haien zereginak ezagutzea. 2. Material eroaleak eta material isolatzaileak bereiztea. 3. Zirkuitu elektrikoaren osagaien sinboloak identifikatzea eta erabiltzea. 4. Tentsio, intentsitate eta erresistentzia elektrikoak ulertzea. 5. Ohmen legearekin eta potentzia elektrikoaren ekuazioarekin lan egitea. 6. Tentsioa, intentsitatea, erresistentzia eta potentzia neurtzeko oinarrizko unitateak ezagutzea. 7. Serieko eta paraleloko zirkuitu elektrikoen funtzionamendua ezagutzea. 8. Zirkuitu elektriko sinpleak sortzea, proiektu teknologikoetan sartzeko. 9. Zirkuitu elektrikoekin lan egiteko bete beharreko segurtasun-arauak ezagutzea eta betetzea.\narriskuak, zirkuitu elektrikoa, sorgailuak, eroaleak, hargailuak, erresistentzia, atomoa, Ohmen legea, paraleloa, seriea, isolatzaileak, intentsitatea, korrontea, potentzial-diferentzia, tentsioa, elektrizitatea\nData: 11/05/2015 22:30:20\nData: 02/08/2012 18:55:09


Madrilgo Kongresuan ordezkaritza duten taldeekin bilera erronda egingo du Sarek\nMadrilgo Kongresuan ordezkaritza duten taldeekin bilera erronda abiatuko du Sarek\nPresoen gaia agendaren erdigunean kokatzeko 'jarrera proaktiboa' eskatu die Sarek euskal alderdiei.\n'Mendekua zuzenbidearen gainetik' jartzeari uzteko eskatu dute Roderok eta Lasak\nBeste espetxe politika bat aldarrikatu dute milaka lagunek Bilbon eta Baionan\nEspainiako talde parlamentarioekin bilera-sortari ekingo dio Sarek\n65.000 lagun bildu dira Bilbon, Gobernu berriari espetxe-politika aldatzeko eskatuz\nSalbuespenezko neurriak gainditzeko unea dela esan dute Baionan\nMilaka pertsonak Bilbon eta Baionan espetxe politika aldatzea eskatu eta biharamunean, euskal presoen eskubideen aldeko Sare plataformak aurrera begira dituen erronken berri eman du hedabideen aurrean.\nAtzoko mobilizazioetan parte hartu zuten herritarrei, boluntarioei eta eragileei eskerrak eman ondoren, Arantza Aldezabal Sareko eledunak iragarri du Espainiako Gobernu berria eratzen denean, bilera erronda abiatuko dutela Madrilen ordezkaritza duten eta "harrera egiteko prest" dauden talde guztiekin. Horiei euskal presoen egoerari buruzko txostena helaraziko zaie, eta helburua euskal presoen auzia agendaren erdigunean kokatzea dela esan du plataformako bozeramaileak.\n"Gure helburua Madrilen ordezkaritza duten alderdiak informatu ahal izatea da, baina baita jarrera pro-aktibo bat eskatzea ere, giza eskubideek, esparru horretan, ahaztutako zerbait izateari utz diezaioten, eta alderdi eta talde parlamentarioen agendetan sar dadin", adierazi du.\nHalaber, presoek bizi duten egoera nazioartera helaraztea da Sarek mahai gainean duen beste lan-ildo nagusietako bat. Horretarako, Aldezabalek aurreratu duenez, gatazka egoeratan gertatzen diren giza eskubideen urraketen inguruko nazioarteko kongresu bat antolatzea aztertzen ari dira, beste hainbat erakunderekin elkarlanean.\nRosa Roderok, Joseba Goikoetxea ETAk hildako Ertzaintzako sarjentuaren alargunak, eta Axun Lasak, Joxean Zabala GALeko biktimaren arrebak, Bilboko manifestazioaren amaieran irakurritako manifestuko hitzak ekarri ditu gogora Sareko ordezkariek. Horren hitzetan, giza eskubideen errespetua ezinbesteko urratsa da bizikidetzan sakontzeko, "giza eskubideen bermerik gabe ez baitago elkarbizitza eraikitzerik".


Bixente Vrignonek abertzaletasunari buruzko liburua atera du - GARA\n2007ko martxoaren 24a\nBixente Vrignonek abertzaletasunari buruzko liburua atera du\n«Izate sentimental xume bat. Ipar Euskal Herriko mugimendu abertzalearen historia baten jomugak» («Une simple existence sentimentale») liburua atera du Bixente Vrignon kazetariak Gatuzain argitaletxearekin. Gai horrekin kazetariak idazten duen bigarren liburu honetan 1978-1988 urteen arteko historia biltzen du, garai horretako protagonisten adierazpenen bitartez.\nAbertzaleen mugimendua Ipar Euskal Herrian indartzen den garaiaren ikuspegi orokorra eman nahi izan du idazleak. Politikaz gain, kultura, hezkuntza, ekonomia eta IK talde armatuari buruz ere idatzi du Bixente Vrignonek. Aldi berean, idazleak nabarmendu zuen: «Iparretarrak taldearen historia idazteko dago oraindik».\n«Ipar Euskal Herriko abertzaletasunean transizio eskasa egin da, belaunaldi berriek gutxi dakite duela urte batzuk gertatu zenari buruz», esan zuen idazleak bere liburuaren helburua eta nahia irudikatzeko.


Kimika Organikoa II saila Kimika Organikoaren jakintza arloko irakasle eta ikertzaileek osatzen dute; horiek Zientzia eta Teknologia Fakultatean eta Bilboko Irakasleen Unibertsitate Eskolan irakasten dute. Sailak Zientzia eta Teknologia Fakultatean du egoitza, bertan baitauka idazkaritza (CD-2 eraikina, 2. solairua).\nKimikako, Biokimikako, Biologiako, Ingeniaritza Kimikoko eta Haur nahiz Lehen Hezkuntzako tituluetan ematen ditugu eskolak. Enborreko irakasgaiez gain, hautazkoak ere eskaintzen ditugu. Hautazko irakasgaiak kontu handiz aukeratu ditugu, ikasleek beren ingurune sozioekonomikoarekin zerikusia duten gaiekin osa dezaten prestakuntza akademikoa, etorkizunean laneratzea erraztuko dien informazio praktikoa eskaintzeko asmoz. Irakasgai gehienak euskaraz eta gaztelaniaz ematen ditugu.\nEra berean, saila Unibertsitateko Eleaniztasun Planeko partaidea denez, 2 irakasgai eskaintzen ditugu ingelesez.\nGraduondoko irakaskuntzari dagokionez, Kimika Organikoa II sailak Kimika Sintetiko eta Industrialari buruzko master bat eskaintzen du. Sailen eta unibertsitateen arteko master hori Nafarroako Unibertsitate Publikoarekin eta Valladolideko Unibertsitatearekin batera eskaintzen dugu, Sintesi Kimikoan adituak prestatzeko asmoz.\nEra berean, Kimika Sintetiko eta Industrialeko doktoregoa ere eskaintzen dugu. Nazioan entzute aitortua duenez, Hezkuntza eta Zientzia Ministerioaren "Kalitatezko Aipamena" lortu du 2003/2004 ikasturtetik gaurdaino.\nIrakaskuntza-jardueraz gain, sailak zenbait ikerketa-lerro garatzen ditu (informazio zehatzagoa orri honetan) Kimika Organikoaren puntako arloetan, finantzatutako proiektuei, argitalpenei eta defendatutako doktore-tesiei buruzko atalean ikus daitekeen moduan.\nSaila dinamikoa eta bizia denez, etengabe programatzen ditugu asmo handiko irakaskuntzako eta ikerketako jarduera berriak, eta mintegi eta hitzaldi asko jasotzen ditugu nazioko nahiz atzerriko irakasle bisitarien eskutik.\nBisita gaitzazue. Merezi du!


barren.eus - 1936ko gerrako 110 gorpu atera dituzte lurpetik Gipuzkoa, Araba eta Bizkaian\n1936ko gerrako 110 gorpu atera dituzte lurpetik Gipuzkoa, Araba eta Bizkaian\nArgitaratua: 2021-02-26 16:01\n1936ko gerran hildako 110 lagunen gorpuak berreskuratu dituzte Gipuzkoan, Araban eta Bizkaian. Lurpetik ateratako 110 gorpu horietatik 70 gudari edo milizianoenak dira, 26 epaitu gabe fusilatutako herritarrenak eta gainerako hamalauak preso edo atxilotuta zituztela hil zirenenak. Identifikatutako gorpuetako batzuk Elgoibarko Duintasunaren Kolunbarioan daude lurperatuta, Olasoko hilerrian.\n1936ko gerrako hobiak ikertu eta lokalizatzeko planaren balantzea egin du Eusko Jaurlaritzak gaur, Bilbon. "Biktimen duintasuna eta memoriarako eskubidea" sustatzeko abiatu zuten programa hau, baina ez "gorrotorako eta liskarrerako memoria" sustatzeko, baizik eta "egia jakiteko eta bizikidetzarako". Hala esan du Iñigo Urkullu Eusko Jaurlaritzako lehendakariak gaurko ekitaldian eta nabarmendu du Jaurlaritzaren konpromisoa "memoriadun etorkizuna eraikitzea" dela, "oinarri solido, printzipio etiko eta uste sendoetan finkatzen dena”. Aste honetan estatu-kopetik 40 urte bete direla ere gogorarazi du Urkulluk eta horren harira esan du "egia osoa" ezagutarazteko konpromisoa hartzen dutela: “Egia guztia gardentasunez, sekreturik gabe eta erreserbarik gabe jakiteko nahia, horrelakorik sekula berriro gerta ez dadin”. Gerran hildakoen datuak Gogora institutuaren webgunean daude zintzilikatuta otsailaren 8az geroztik eta dagoeneko 20.000 bisitatik gora izan ditu.\nEkitaldian Paco Etxeberria Aranzadi elkartekoak ere parte hartu du. Hobiak lokalizatzeari nola ekin zioten gogorarazi du eta urteetako lana zer izan den azaldu du. Lan handia izan dela nabarmendu du, baina merezi izan duela; merezi duela. Gutxienez, gorpu horiek hiltzaileek abandonatu zituzten lekutik jasotzeko balio izan duela azpimarratu du, eta gogorarazi du biktima guztiek dituztela eskubideak. Horren harira, nabarmendu du, baina, biktimek eskubideak dituzten hein berean administrazioak eta bera parte den unibertsitateak ere betebeharrak dituztela: "ez ahazteko betebeharra".\n• Azken 18 urteen laburpena\nBeatriz Artolazabal Berdintasun, Justizia eta Gizarte Politiketako sailburuaak aurkeztu ditu 36ko gerrako hobiak ikertu eta lokalizatzeko plaren emaitza. Plan honen aurrekariak 2003koak dira, orduan sinatu baituzten Eusko Jaurlaritzak eta Aranzadi Zientzia Elkarteak hitzarmena. Beraz, gaur aurkeztu dena azkeneko 18 urtean Jaurlaritzak eta Aranzadik elkarrekin egindako lanaren emaitza da. Datutan, hauxe:\n128 lokalizazio bilatu eta ikertu dituzte.\nAztertutako 128 lokalizaziotatik 46tan hobiak aurkitu dituzte: 24 Bizkaian, 15 Gipuzkoan eta 7 Araban.\n110 pertsonaren gorpuzkiak berreskuratu dituzte: 108 gizonenak eta 2 emakumerenak.\nHobitik ateratako 110 biktimetatik 27 identifikatu eta haien familiei entregatu dizkiete. Gainerakoak Elgoibarko Duintasunaren Kolunbarioan eta hobiak lokalizatu diren udalerrietako hilerrietan daude.\nGipuzkoa, Araba eta Bizkaian lurpetik ateratakoez gain, beste bederatzi pertsonaren –jatorriz EAEkoak– gorpuzkiak berreskuratu dituzte eta familiei eman dizkiete. Nafarroan lau desobiratze egin dituzte eta beste lokalizazio batzuetan, beste bost.\nArtolazabalek eskerrak eman dizkie urte hauetan guztietan lanean jardun diren eragileei: Aranzadi Zientzia Elkarteari, Biomics laborategiari, Euskal Prospekzio Taldeari eta gai honetan elkarlanean jardun diren elkarte guztiei. Datu horiek ematearekin batera, Gerra Zibileko Euskadiko desobiratzeak txostena ere aukeztu dute, bai eta desobiratzeen mapa geolokalizatua ere.\nAipatutako hiru lagunez gain honako beste hauek ere parte hartu dute gaurko ekitaldian: Giza Eskubide, Memoria eta Lankidetzako sailburuorde Jose Antonio Rodriguez Ranzek, Gogora Memoriaren, Bizikidetzaren eta Giza Eskubideen Institutuko zuzendari Aintzane Ezenarrok, Gogoraren Zuzendaritza Batzordeko talde parlamentarioen ordezkariek, senitartekoek, EHUko Biomic laborategiko ordezkariek, Euskal Prospekzio taldeko kideek eta urte hauetan hobietako batzuk lokalizatzen lagundu duten memoria historikoaren aldeko elkarteetakoek.\nGogoraren webgunean kontsultatu daitezke datuak eta mapa.


1 iraila de 2014\nGaraia baino lehen\nOMEk dioenez, gaixoen erdiek ez dituzte behar bezala hartzen sendagaiak. Hori dela eta, erakunde horrek ohartarazten du sendagaiak desegoki erabiltzea kaltegarria izan daitekeela, eta, horrekin batera, baliabideak alferrik galtzea dakarrela.\nGuk galdekatu ditugun herritarrek, ordea, uste dute sendagaiak egoki hartzen eta erabiltzen dituztela. Hain zuzen, inkestari erantzun dioten herritarren %90ek baieztatu dute, medikuak sendagai bat hartzeko agintzen dienean, hark gomendatzen dien dosia hartzen dutela beti, eta hark jarritako denbora tartean. Erantzun dutenen %6k, ordea, batzuetan baino ez dute egiten hori, eta %4k sekula ez (18 eta 24 arteko gazteak nabarmentzen dira horretan). Aitortza hori egin duten ehun lagunek arrazoi nagusi hauxe eman dute gisa horretan jokatzeko: “Ongi sentitzen naizenean, utzi egiten dut beti”.\nIldo horretan, berariaz galdetu zaie ea azken urtean bertan behera utzi duten medikuak jarritako tratamendu bat garaia baino lehen eta hari galdetu gabe. Baietz erantzun dute %14k. Jokabide hori ohikoagoa da gizonen artean (%17) eta 18 eta 24 urte artekoetan (%29). Berriz ere lehengo argudioa erabili dute: ongi sentitzen zirelako utzi zutela.\nArgibide orria: derrigor irakurri beharrekoa\nSendagai bat hartu aurretik, komeni izaten da argibide orria irakurtzea, informaziorik ez duen kontsumitzaileak okerren bat egin baitezake sendagaiak hartzean.\nGure inkestan, %54k bakarrik onartu dute beti irakurtzen dutela. Emakumeetan ageri da gehien joera hori, 25 eta 44 urte artekoetan eta Lanbide Heziketako ikasketak dituztenen artean. Beste %22k adierazi dute batzuetan bakarrik irakurtzen dutela eta %24k sekula ere ez. Azken talde horretan, gizonak nabarmendu dira, 45 eta 65 urte artekoak eta ikasketarik gabeak edo derrigorrezko hezkuntzako ikasketak dituztenak. Argibide orria (beti edo batzuetan) irakurtzen omen duten 800 lagun horietatik, %81ek nahi gabeko ondorioei begiratzeko ohitura du, eta %78k dosi gomendatuari (posologia). Izen komertzialari eta prestaerari sekula ere ez diete begiratzen, nahiz eta dena irakurtzea komeni den.\nBeti gelditzen dira soberan\nEspainiako Osasun Sistemak esaten du medikuaren aginduak egokitzat jotzekoak direla dosi egokia ezartzen duenean denbora tarte egokian (beste zenbait irizpideren artean; adibidez, ongi informatua egotea sendagaiak ongi hautatzeko). OMEk ere aipatzen du alderdi hori; zehazki, norbanakoaren beharren araberako dosia hartzea jotzen du sendagaiak zentzuz erabiltzearen adibidetzat.\nInkestari erantzun dioten herritarren %77ri, ordea, beti soberan gelditzen zaie sendagaiaren zati bat tratamendua bukatuta. Halaxe gertatzen zaie, bereziki, 18 eta 24 urte artekoei, Katalunian galdekatu ditugunei, Lanbide Heziketa egin dutenei eta gaixotasun kronikoak dituztenei.\nEta zer egiten dute sendagai hondarrekin? Bada, %63k aitortu dute etxean gordetzen dituztela. Jokabide hori 24 arteko gazteek izaten dute gehien, Euskal Autonomia Erkidegokoek eta unibertsitate ikasketak edo graduondoak egin dituztenek.\nBeste %55ek birziklatzeko guneren batera eramaten dituzte. Ohitura hori barneratuagoa dute 45 eta 65 urte arteko herritarrek, Kataluniakoek eta ikasketarik ez dutenek edo derrigorrezko hezkuntzaren ostekoak egin dituztenek. Bestalde, erantzun duten zenbait herritarrek adierazi dute beste norbaiti eman izan dizkiotela.\nInkesta egin dugun garaian, herritarren %70ek etxean gordeta zeuzkaten medikuak agindutako beste tratamendu batzuetatik soberan gelditu zaizkien sendagaiak. 568 pertsona horien artean, %85ek minkentzaileak eta hanturen aurkakoak zituzten, %45ek hotzeriaren eta gripearen aurkakoak, eta %35ek antibiotikoak.\nGehienek sukaldean edo bainugelan gordetzen dituzte. Eta %75ek hilean behin edo maizago begiratzen diote sendagai horien iraungitze-datari. Beste %13k, aldiz, sekula ez diote begiratzen.\nJoaten gara medikuarengana?\nNork bere kabuz\nNahiz eta pertsona bakoitza, batez beste, 5-7 aldiz joaten den medikutara urtean, automedikazioa erabiltzeko joera ere oso hedatua dago gure gizartean (nahiz eta gero medikutara joan). Espainiako Osasun Sistemak honela definitzen du automedikazioa: sendagaiak, belarrak eta etxean egindako erremedioak nork bere kabuz edo beste norbaitek aholkatuta hartzea, medikuari galdetu gabe.\nInkestak erakutsi du herritarren %72k noizbait hartu izan dutela sendagairen bat beren kabuz, medikutara joan gabe. Jarrera hori ohikoagoa da 44 urtez azpikoetan, zeinak denbora gutxiago izaten baitute lanaren eta ikasketen eraginez. Erkidegoka, Katalunian eta Nafarroan ageri da joerarik handiena, eta unibertsitate ikasketak edo graduondokoak dituztenengan.\nBi arrazoi nagusi eman dituzte hala jokatzeko: lehena, gehienean osasun arazo txikiak iruditzen zaizkiela eta botikara joaten direla aholku eske. Eta bigarrena, osasun arazo horiek lehen ere izan dituztela.\nIldo horretan, OMEk ohartarazten du sendagaiak oker erabiltzearen adibide bat izaten dela erabilera enpirikoa egitea, hau da, lehendik izandako gaitzetan oinarrituta erabiltzea. Mediku batek tratamendu bat gomendatzen duenean, Espainiako Osasun Sistemak oroitarazten du, beste ohar batzuen artean, gaixoari adierazi egin behar zaiola sendagai hori ez duela berriz erabili behar eta ez duela gorde behar, non eta ez dioten berariaz hala agintzen. Izan ere, automedikazioa erabiltzeko modurik ohikoenetakoa izaten da medikuak beste noizbait agindutako sendagaiak berriz hartzea.\nBeren kabuz eta medikuari galdetu gabe sendagaiak hartu izan dituztela onartu duten 760 lagunen artean, %13k adierazi dute ohiko jokabidea dutela hori. Azkeneko aldiz noiz egin duten galdetuta, %40k adierazi dute duela hilabete bat baino gutxiago izan dela, eta gehienek esan dute sendagai mota bakarra hartu zutela.\nNagusiki hiru arazo mota izan zituzten: buruko mina, migrainak edo zefaleak; hotzeriaren eta gripearen sintomak; eta hezur-giharretako minak. Eta gehienek minkentzaileak eta hanturen aurkakoak erabili dituzte horiek sendatzeko, baita hotzeriaren eta gripearen aurkakoak ere lehenbiziko bi kasuetan.\nAzkenik, %86k onartu dute etxean zituzten sendagaiak erabili dituztela horretarako, eta %12k bakarrik jo dute botikara sendagai bila. Beste %3ri familiako norbaitek edo lagun edo ezagun batek gomendatu die sendagaia. Azkenik, osasun arazoa medikutara joan gabe sendatu zaiela adierazi dute %93k.\nInkestan parte hartu dutenek medikuari galdetu gabe gehien erabili dituzten sendagaietan hirugarrenak antibiotikoak izan dira. Batez ere, infekzioei, urdaileko min arinei, larruazaleko arazoei eta haginetako minari aurre egiteko. 2009. urtean, Europako Batasunak kanpaina bat egin zuen automedikazioa erabiltzearen aurka eta botiketan sendagaiak errezetarik gabe ematearen aurka. Azken hori, Facua kontsumitzaile elkartearen arabera, ohiko arazoa da Espainian. Eta, adituek diotenez, Europako herrialdeetan Espainiak du erresistentzia-tasarik handienetakoa antibiotikoentzat, eta sendagai horren kontsumoa ere handienetakoa da.\nMedikuaren aholkurik gabe\nInkestan egiaztatu dugunez, erantzun duten herritarren %13 medikutara joan gabe saiatzen dira beti osasun arazoak konpontzen, eta %59 batzuetan. Jokabide hori gizonengan ageri da gehien, 44 urtez azpikoetan eta Katalunian bizi direnengan.\nHorrela jokatzen dute osasun arazoa arina dela iruditzen zaiolako, konfiantza dutelako ezagutzen dituzten sendagaietan eta tratamenduetan, eta kontsultara joateko zailtasunak dituztelako. Herritarren %28k adierazi dute, aldiz, sekula ez dutela hala jokatzen.\nAutomedikazioa erabiltzea arriskutsua dela jakinda ere, erantzun duten herritarren %99k adierazi dute sekula ez dutela osasun arazorik izan sendagaiak beren kabuz hartzeagatik. Soilik %12k hartu izan dituzte noizbait sendagai iraungiak deskuiduan, eta %85ek ez dute nahi gabeko ondorioek kalte egiteko beldurrik. Hala ere, ez dira ohartzen arazoak etor daitezkeela sendagaiak gaizki erabiltzeagatik; adibidez, mikrobioen aurkako sendagaiekiko erresistentzia (bakterioek, onddoek, parasitoek eta birusek sortutako infekzioak tratatzeko erabiltzen dira), baliabideak alferrik xahutzea, gaixoak konfiantza galtzea, eta beste substantziekin izan daitezkeen erreakzio okerrak eta mendekotasunak.\nGainera, %19k aitortu dute familiakoei edo lagunei inoiz aholkatu izan dizkietela medikuaren errezeta behar duten sendagaiak. 2006. urtean, Espainiako Osasun Ministerioak kanpaina bat jarri zuen abian jendeak inori ez ziezaion gomendatu antibiotikoak hartzeko, ezta medikuak agindu beharreko beste ezein sendagai ere, osasunarentzat arriskutsua delako.\nSendagaiek bizia salba diezagukete, baina zentzuz eta egoki erabili behar dira horretarako. Honako aholku hauek ematen ditu Balear uharteetako Gobernuko Osasun Sailak tratamendu garaian kontuan hartzeko eta automedikazioa erabiltzeari buruz gogoan izateko:\nMedikuak agindutako sendagaia hartu eta hark esandako moduan eta garaian egin.\nJakin egin behar da zer-nolako gaixotasuna dugun eta zer sendagai hartzen ari garen.\nEz ahazteko: egin zerrenda bat hartu beharreko sendagaiekin, eta adierazi bakoitza noiz hartu behar den; eguneko jardueraren batekin lotu hartzeko unea (otorduak, lotarako garaia…).\nJarraitu elikadurari eta ariketa fisikoari buruzko aholkuei.\nZalantzak izanez gero, galdetu osasun arloko profesional bati.\nEz utzi tratamendua garaia baino lehen.\nDosi bat ahaztuz gero, hurrengoan ez da bikoitza hartu behar.\nBidaian irtenez gero, eraman egun guztietarako sendagaiak, gaixotasunaren eta tratamenduaren txostenarekin batera.\nSendagaiek ondorio desatseginak izan ditzakete osasunean, eta gerta liteke ez izatea bateragarriak lehendik hartzen ari garen beste sendagai batzuekin. Hori dela eta, garrantzitsua da automedikazioa ez erabiltzea. Sendagai bat geure kabuz hartu aurretik, medikuari edo farmazialariari galdetu behar zaio.\nAntibiotikoak zentzuz erabiltzea:\nOngi erabiliz gero bakarrik dira baliagarriak.\nBeti medikuak aginduta hartu behar dira.\nDosi egokia hartu behar da, eta agindutako denboran.\nSekula ez hartu hotzeria edo gripea izanez gero. Antibiotikoek ez dituzte sendatzen.\nMinkentzaileak edo analgesikoak zentzuz erabiltzea:\nMinari, sukarrari edo hotzeriaren sintomei aurre egiteko, lehendik hartu ditugunak erabil ditzakegu. Egun gutxi batzuen buruan hobera egin ezean, medikuari edo farmazialariari galdetu behar zaio.\nMaiz hartzeko beharra izanez gero, galdetu medikuari edo farmazialariari.\nMedikuaren edo farmazialariarekin hitz egin…\nZailtasunak baldin baditugu sendagaiak hartzeko edo emateko garaian.\nSendagaiak ez badu osasuna hobetzen.\nSendagaia eragozpenak edo eragin kaltegarriak sortzen ari dela sumatzen bada.\nEz gara medikua\nEz gomendatu sendagairik familiakoei eta lagunei.\nEz egin jaramonik osasun langileak ez direnen aholkuei.


Tubacex - Araba eraikiz / Construyendo Álava\nTubacex\tadmin\t2016-12-22T10:50:45+00:00\nSoldadurarik gabeko altzairu herdoilgaitzezko hodien munduko fabrikatzailea handiena bihurtu da Tubacex\nLangile kopurua: 2.300\nSorrera urtea: 1963\n1963. urtean, Laudion, sortua, Tubacex altzairu herdoilgaitzezko eta aleazio handiko tutu formako produktuen horniduran talde lider multinazionala da. Ekoizpen planta propioak ditu Espainian, Estatu Batuetan, Austrian, Italian eta Indian; banaketa sare globala eta merkataritza presentzia mundu mailan, jatorri arabarra duen enpresa honek merkatuko portfolio zabalena eta zerbitzu eskaintza zabala ditu. Salmenten % 95 gure mugetatik at egiten da.\nNazioarteko bokazioa duen enpresa proiektu sendoari, I+G ataleko bultzadari, negozio ikuspegi berritzaileari, talde profesional onaren bikaintasunean eta erabateko konpromisoan oinarritutako kudeaketa ereduari esker heldu da Tubacex honaino.\nMerkatua eta produktuaren prestazioak ezagutzeak, baita prozesu teknologikoak menperatzeak ere, premia zorrotzenak bezeroekin ko-sortzean garatutako balio teknologiko handiko neurrirako irtenbide bihurtzeko aukera ematen diote. Halaber, Derioan kokatuta dagoen I+G laborategi zentrala dauka, ezagutza metalurgikoa eta metalografikoa azeleratzen ari dena, material eta prozesu berriak garatzeko gakoa. Eta simulazioaren ahalmen propioak garatzearen inguruan inbertsio nabarmena egiten ari da, produktuaren propietateak erabileraren benetako premietara ahalik eta gehien egokitzen direla bermatzeko.\nTubacexen arrakastaren ibilbideak petrolioaren eta gasaren egungo egoera kontuan hartzen du, eskariaren sektore nagusietako bat, epe laburrean sektorea berreskuratuko dela aurreikustea zail egiten duena. Hala ere, enpresa arabarrak merkatuaren egoerari hainbat neurriren bidez erantzun dio. Horien artean Premium produktuaren aldeko apustua egitea eta beste sektore batzuetara dibertsifikatzea –esaterako, generazio elektrikora, automobilgintza sektorera edo aeronautikora, petrolioarekiko mendetasuna murrizketako aukera ematen diotenak-.


Keta Babyautok Mutrikun hasiko du bigarren itzulia | El Diario Vasco\nCosta UrolaKeta Babyautok Mutrikun hasiko du bigarren itzulia\nKeta Babyautok Mutrikun hasiko du bigarren itzulia\nMutrikurekin berriz. / AMAXKAR\nSan Miguel futbol zelaian 18:30ean jokatuko dute eta gazteek 18:00etan Iraetan Herreraren aurka\nDV GETARIA. Sábado, 11 noviembre 2017, 09:51\n1. Erregional mailako 3. Multzoan kokatua dagoen Getariako Keta Babyautok bigarren itzuliari ekingo dio gaur Mutrikuren aurka arratsaldeko 18:30ean San Miguel zelaian.\nLiga hasieran bezala, atsedena izan zuen joan den asteburuan eta ondorioz partida bat gutxiagorekin azaltzen da sailkapenean baina halere bigarren tokian dago Iluari liderraren atzetik puntu bakar batera eta Amara Berrirekin berdinduta.\nDena den helburua lau aurrenetan ateratzea da eta badirudi hori erraz beteko dutela. Badaezpada itzuli berri hau garaipenarekin hastea komeni da eta arerioa gainditu beharko da. Ligaren estreinaldian 6 eta 1 nagusitu ziren getariarra. Gol asko jasotzen dituen taldea da baina joan den asteburuan Sporting de Herrerari irabazita kanpoan gaurko etxeko partida gogoz hartuko dute.\nGazteak ere gaur\nIraetan, 18:00etan Ketako gazteak Sporting de Herrera hartuko dute. Joan den larunbateko jipoia ahaztu eta aurrera begiratzeko partida dute. Atzealdea indartu beharrean daude (azken 3 partidetan 14 gol jaso dituzte) eta liga hasierako jokora itzultzen saiatu. Herrerarekin lehen itzulian 1 eta 3 amaitu zuten etxetik urrun eta errepikatu behar dute.\n«Parte-hartzea sustatzeko era traketsa Getariako EH Bildurena» Campaña para reducir consumo de electricidad en los hogares y evitar situaciones de vulnerabilidad


Euskadiko biztanleak oso pozik bizi dira . diariovasco.com\nEuskadiko biztanleak oso pozik bizi dira\nGazteak eta 65 urtetik gorakoak dira zoriontsuenak. / DV\nAurreko urtearen aldean, hobera egin dute ongizate pertsonalaren neurria ematen duten adierazle denak\n17 octubre 201612:04\n‘Norberaren ongizate-inkesta’-tik abiatuta Eustatek landutako datuen arabera, bizitzarekiko asebetetze mailari 7,5eko nota jarri diote Euskadiko biztanleek, 2014an jarri zioten 7,1koa baino zertxobait altuxeagoa. Oso pozik bizi dira, beraz. Batez besteko horretan ez ezik, ongizate pertsonalaren neurria ematen duten adierazle guztietan ere hobetu egin da nota. Kontuan izan behar da inkesta horrek ez diola soilik erreparatzen alde materialari, beste dimentsio batzuek ere neurtzen baitira.\nNorberaren egoeraren arabera, edonola ere, aldeak daude. Hala, bizitzarekiko asetasun globalaz langabeek ematen dute puntuaziorik baxuena (6,7), nahiz eta dezente egin duen hobera lehengo urtekotik (5,9). Puntuaziorik altuena (7,8) 16-24 urte bitartekoek ematen dute. Okerrera egiten da adinarekin bolada luze batean, baina gero berriz gora egiten du 65 eta gehiagokoen artean (7,6).\nGizon eta emakumeen artean, berriz, alde handirik ez dago, eta lurraldeka ere ez dira oso handiak diferentziak. Esan daiteke pertzeptziorik baikorrena Bizkaian dutela (7,6), gero Gipuzkoan (7,5) eta azkenik Araban (7,3). Arabarrak ez ezik, atzerrian jaiotakoak ere batez besterkoaren azpitik daude, 7,2ko puntuazioarekin.\nNota norberaren bizitzaren balioari emateko eskatu denean -gure bizitzak zenbateraino merezi duen, alegia-, altuagoa da oraindik nota, 8koa. Biztanleen %70,7entzat balio 'handia' du (%56,1entzat 2014an) eta %1,9rentzat 'txikia'.\nKasu honetan ere ez da alde handirik gizon eta emakumeen artean. Araban bizi direnak batez bestekoaren azpitik daude atal honetan ere, eta Bizkaiak eta Gipuzkoak 8,1eko nota ematen diote, pertsona okupatu eta ez-aktiboek bezaka. Langabetuak 7,6 batean gelditu dira.\nOro har, gogo-aldartearen batez besteko nota 6,8koa da ; altuena 16-24 urte bitartekoena da (7) eta baxuena langabeena (6,3). Lurraldeka, Bizkaian bizi direnek ematen dute notarik altuena (6,9) eta berdinketa dago Araba eta Gipuzkoaren artean (6,7). Puntuaziorik txarrena, aldagai honetan ere, atzerrian jaioek ematen dute (6,6). Adierazleak nota hobea du gizon artean (6,9) emakumeen artean baino (6,7). Aisialdiarekiko asetasunari buruzko datua deigarria da, astetasun maila altuena 65 urtetik gorakoek baitute (7,9), eta lanean dabiltzan 35-49 urte bitartekoek baxuena (6,1).


"Hizkuntza-aniztasuna ez da ezabatu beharreko arazoa" - Noticias de Gipuzkoa\n"Hizkuntza-aniztasuna ez da ezabatu beharreko arazoa"\nEuskal Herriko, Galiziako eta Kataluniako akademiek hizkuntzek eskolan duten presentzia bermatzeko eskatu dute\n– m. tolosa 11.02.2021 | 00:41\ndonostia – Galiziako, Kataluniako eta Euskal Herriko hizkuntzen akademiek eskakizuna igorri diote Espainiako Estatuari, hizkun-tza-aniztasuna ez dezan "ezabatu beharreko arazotzat" jo, "babestu beharreko aberastasuntzat" baizik, eta bereziki eskolan.\nHiru hizkuntza koofizialetako akademien lehen adierazpen bateratuan, eleaniztasuna ondare amankomuntzat aldarrikatzen da, eta hezkuntzan hizkuntza koofizial horiek indartzea eskatu dute.\nTestu horretan, Estatuko botere publikoen aholkulari-lana aldarrikatzen du, "eztabaida informatu eta arrazional batean laguntzeko, elkarrekiko errespetuaren mesedetan", gaur egun hizkuntza horiek hezkuntza-sisteman eta gizarte-errealitatean duten presentziari buruzko eztabaidaren testuinguruan.\nGogora ekarri dute, euren etorkizuna ziurtatzekotan, hizkuntza koofizialek presentzia sendoa behar dutela eskolan, eta horrek ez diola "inolako kalterik ekarriko gaztelaniaren konpeten-tziari".\nAkademien iritziz, eta autonomia-printzipioarekin bat etorriz, hizkuntza propioa ofizialki aitortuta duten erkidegoetako hezkun-tza-sistemaren hizkuntza-araubideak, erkidego bakoitzaren eskumen esklusiboa izan behar du; eta horrek "gure hizkuntzetan eta gaztelanian gaitasun osoa eta maila berekoa bermatzera" bideratuta egon behar du.\n"Hizkuntza horietakoren bat berezkotzat duten autonomia-erkidegoetako esperientzia ezberdinek eta ikerketa zein ebaluazio fidagarrienek erakusten dutenez, hizkun-tza horien etorkizuna normaltasunez bermatzeko, katalanak, euskarak eta galizierak presentzia indartua behar dute hezkuntza-sisteman", azpimarratzen du hiru akademietako presidenteek sinatutako testuak.


Bere eskela idatzi zuena — Eibar.ORG | Eibarko peoria\nHemen zaude: Hasiera / Blogak / Nire uste harroan / Bere eskela idatzi zuena\nBere eskela idatzi zuena\nXabier Mendiguren 2005/06/22 08:00\nEskelak informazio ziurraren barruan sartu nituen atzo, baina ez da beti hala izaten. Hil ez eta hileta-oharra argitaratu dioten jendearen istorioak behin baino gehiagotan entzun ditut, nahiz eta niri beti geratu zaidan barruan harra, benetan gertatua den ala ez ote den izango leienda urbano eder horietako bat.\nAskoren ametsa omen da norbere hileta ikustea: zeremonietara nor agertzen den ikusi, zenbat maite gintuzten entzun... Aho batez oso onak ginela adituko den egun bakarra horixe izango da seguru asko. Lazkao Txikik ere halaxe kantatu zuen behin: "Usteldutzean ondutzen dira / mizpira eta gizona". Beste bertsolari batek, Andoni Egañak, ipuin bikain bat idatzi zuen, "Hil-kanpaiak" izenekoa ("Ipuin bakarrak" bilduma kolektiboan argitaratua), non protagonistak hila dela sinetsarazi nahi duen, bizitzan ukatu zaizkion laudorioak entzute hutsagatik.\nGipuzkoako herri batean gertatu omen da azkena, eskumotx hark bezala isildu egingo dut izena. Lehendik bideo-denda zeukan Patxik erosi omen du funeraria. Egin beharrekoak nola egin behar diren ikasten hasi eta, besteak beste, hildakoaren eskela bat prestatu du eta Diario Vascora bidaltzeko probak egin. Gizon zuhurra da ordea Patxi, eta sineskeria gutxikoa (hobe halakoa izatea lanbide horretan): hanka-sartzerik ez gertatzeko, bere buruarekin prestatu du gezurretako eskela; baina ez du bidali, zaudete lasai.\nBenetako hildakoak ere hasi dira agertzen halako batean. Eta horientzat bai, hileta-zerbitzuetako langile batek prestatu ditu eskelak; eta prestatu ez ezik, bidaltzeko botoia sakatu ere bai posta elektronikoaren programan. Eta orduan gertatu da polita, Patxiren gezurretako eskela joan baita besteen artean, baita argitaratu ere biharamuneko periodikoan.\nPatxi bera ez omen zen asko ikaratu. Baina inguruko guztiak konbentzituta, Patxi gizajoa hil egin zela. Suerte handirik ez koitaduak, negozio berria zabaldu eta lehenengo bezeroa bera. Bideo-dendaren ondoan harategia omen dago, eta harategiko nagusia malkoak irten beharrean, sartu den bezeroari berri tristea kontatzen dion bitartean; halako sentimenduz kontatu ere, non iruditu baitzaio bere dendaren ate aurretik pasatzen ikusi duela gure Patxi. "Ez da posible. Haluzinazioak ditut orain!", zioen harakin ikaratuak, eta, ikusitakoa egia edo ametsa zen ziurtatzeko, harategitik atera, giltzaz itxi eta kalean behera joan zen, Patxiren mamuaren atzetik.\nEz dakigu zer esan zuen harakinak egia jakin zuenean, edo zer esan zuen Patxik bere heriotzagatik doluminak jasotzen hasi zenean, baina entzutekoak izango ziren harategiaren barruan itxita geratu zen emakume gajoaren oihuak, handik atera zezaten.\nIpuin baterako trama bikaina. Bukaera ezin hobea; garai bateko "La cabina" gogorarazi zidak. Herri umorea ez zagok hilda, ez horixe. Matxalde


Haurtxoaren etxeko istripuak saihesteko sei gako Gabonetan | Consumer\nHaurtxoaren etxeko istripuak saihesteko sei gako Gabonetan\nEguberrietan arreta berezia jarri behar da, haurrek ezbehar arriskutsuak jasan ditzaten.\nHaurtxo eta haur txikiek etxeko istripuak izan ditzakete urte osoan zehar. Baina Gabonetan arriskuak areagotu egiten dira objektu berriak eta beste pertsona batzuk agertzeagatik, beti ere haurrak zaintzean ohituta ez badaude. Artikulu honek haurren etxeko istripuen arazoari buruzko datuak ematen ditu, eta jai hauetan kontuan hartzeko sei gako zerrendatzen ditu: argiak, Gabonetako apaingarriak eta Gabonetako zuhaitza nola aukeratu, eta sukaldean eta erorikorik ez izateko hartu beharreko neurriak.\nKontsumoko Institutu Nazionalak (Osasun Ministerioaren menpe dago) Etxeko Istripuak eta Aisialdikoak Atzemateko Sarearen txostenaren arabera, Espainiako familien% 11,6k etxeko istripua izan du, eta gorabehera horien% 3,84an lau urtetik beherako haurrak daude tartean. Datu horiek direla eta, adituek uste dute urtero 70.000 haur baino gehiagok eragiten dutela kausa hori.\nGabonetan, etxeko istripu bat izateko arriskua handitu egiten da haurrentzat\nEtxeko istripuak arriskutsuak dira beti, batez ere etxean adingabeak daudenean. Eta are gehiago Gabonetan, errutina airean jauzi egiten duenean eta hiperaktibitatea, presa eta estresaren beste forma batzuk sortzen dituenean. Eta haurtxoak eta haur txikiak baldin badaude, are beharrezkoago bihurtzen da.\nHona hemen Gabonetan haur eta haur txikien etxeetan istripurik ez izateko gomendio eta gomendio batzuk.\n1. Haurrentzako arriskuak Gabonetako zuhaitzean\nGabonetako arbolak ilusioa sortzen die haurrei, baina arrisku potentzialez beteta dago\nEz dago zalantzarik Eguberrietako zuhaitza egun horietako elementurik tipikoenetako bat dela, eta ilusio handiagoa sortzen duela haurrengan. Hala ere, kontu handiz ibili behar da, zuhaitz bat izan baitaiteke balizko arriskuez betea.\nGaur egun, Gabonetako izeia gehienak artifizialak dira. Suaren aurkako eredu bat aukeratu behar da, etiketan suaren aurkako erresistentzia adierazten duena.\nAukeraketa zuhaitz natural batena bada, komeni da ureztatzea (ura oinarrian botatzea eta kopan lainoztatzea), hostotza osasuntsua ahalik eta denbora gehien egon dadin. Lehortzen bada, adarrak askatu egingo dira, eta, zikintzeaz gain, arriskua izango dute haurrak ahora eramaten baditu.\nGainera, saihestu egin behar da lurrean jartzea. Askoz hobea da mahai edo altzari batean jartzea, haurrak lortu ezin duen altuera batean. Batez ere apaingarriek, beren forma eta kolore distiratsuekin, atentzioa ematen dutelako. Haurrak hartu eta haiekin jolastu nahi du.\nEta, jakina, zuhaitzak modu seguruan, sendo eta solidoan egon behar du instalatuta, okertzeko probabilitatea ahalik eta txikiena izan dadin.\n2. Haurren argiak eta istripuak\nBai zuhaitza eta bai etxeko gainerakoak koloretako argi ugariz apaintzen dira Gabonetan. Elektrizitatea jokoan sartzen denean, arriskuak ugaritu egiten dira.\nKorapiloekin kontuz ibili behar da (haurtxoa kableek ito egin dezakete). Saihestu egin behar da haurrak ahora eramatea argi-sistematik eroritako piezaren bat, eta arreta berezia jartzea entxufeetan: konexioak seguruak izan behar dira eta kableak egoera onean egon behar dute.\nIrudia: Klasser trautea\nGabonetako argiak bonbilla txikiez eta kable finez osatuta daude. Denboraldi bakoitzean ordu asko pasatzen dituzte piztuta; beraz, haien bizitza baliagarria ez da luzeegia -are gutxiago barata-.\nHori dela eta, kontzientzia handiz berrikusi behar dira hurrengo urterako gordetako argiak, eta zaharregiak direnak ez erabiltzea, kalte txikiak izan baititzakete zirkuitulaburretan edo kontaktu soilagatik arriskutsuak izan daitezen.\nNoski, etxetik irtetean eta ohera joan aurretik argiak itzali behar dira (eta ahal bada sare elektrikotik deskonektatu).\n3. Gabonetako apainketa, arriskuekin\nGabonetako apainketa ere arriskutsua da haurtxoarentzat edo haurrentzat. Etxean jaiotza bat egitea erabakitzen bada, garrantzitsua da irudiak haurren esku ez geratzea. Haientzat zaila izango da edozein jostailutatik bereiztea eta horrelakotzat hartzea.\nArriskuak, batez ere, bi dira: bere materialak toxikoak izan daitezke, eta txikiak ahora eramaten ditu; horrek eragin dezake haurra piezekin edo puskatuta dauden zatiekin amarratzea.\n4. Erregeen oparietako elementu ebakitzaileak\nOpariak irekitzean, artaziak haurren eskura ez daudela zaindu behar da\nErregeen edo Aita Noelen opariak entregatzen diren bitartean, arretak bikoitza izan behar du. Alde batetik, garrantzitsua da zer oparitzen den zaintzea. Jostailuak edo adinerako egokiak diren beste produktu batzuk izateaz gain, kontuan izan behar da oso txikiak badira, ez dutela ahora eraman daitezkeen pieza ñimiñorik eduki behar. Halaber, ez dute plastikozko poltsak edo antzekoak barne hartu behar, horiek itotzeko modukoak. Kolpe sendoei aurre egitea da egokiena, haurrei haiekin esperimentatzea gustatzen zaie eta, askotan, lurraren kontra botatzea edo batzuen kontra kolpatzea izaten da kontua.\nBestalde, arreta handia jarri behar da opariak irekitzeko garaian. Sarritan, guraizeak, ganibetak edo beste elementu ebakitzaile batzuk erabiltzen dira paketeak zabaltzeko, eta uneko emozioak distrakzioak eragin ditzake. Haur txikiek iman bat izaten dute objektu arriskutsuentzat, eta bigarren bat alde batera uzten dute; beraz, instrumentu horietako batek bere esku uzten du.\n5. Haurrentzako sukaldeko arriskuak\nSukaldea arriskutsua da haurrentzat: tresna ebakitzaileak, objektu txikiak, olanen kirtenak, sukalde edo gainen gainetik ateratzen diren zartaginak, tenperatura altuko likidoak eta baita produktu toxikoak ere.\nBeste arlo batzuetan bezala, egun horietan kontu handiz ibili behar da, entretenitzen diren egunak baitira. Haurrek sukaldeko sarbidea debekatzea komeni da.\n6. Erorikoak, maizago jaietan\nHaurtxoa edo haurra erortzea ez da Eguberrietan bakarrik gertatzen. Baina garai honetan errazago gerta daiteke, presak eta etxean pertsona gehiago egon daitezkeelako. Etxeko istripuak detektatzeko sarearen txostenaren arabera, erorketak dira, alde handiz, etxeko istripuen arrazoi nagusia: %41,4, hain zuzen ere.\nHaurtxoak oso ausartak dira oreka galtzeko eta erortzeko. Gabonetan, larritu egin daiteke zoruan oztopoak (kableak edo bestelako objektuak) edo tranpak daudelako: gurpildun jostailuak, irrist egiten duten paperak, etab. Helduekin talkak ere maiz izaten dira.\nEtxean haur txikiak daudenean, garrantzitsua da lurzoru garbiak eta garbiak edukitzea. Halaber, oso garrantzitsua da adinekoek buelta ematean arreta jartzea eta ibiltzen diren tokiak zaintzea.\netxeko istripuak haurrak haurtxo istripuak Navidad-eu peligros-eu


Badakigu zein talde arituko den VSB Tour egiten! - Bilbao Gazte\nBadakigu zein talde arituko den VSB Tour egiten!\nVillaSoundBilbao jaialdiko epaimahaiak SUAVE bizkaitar taldea hautatu du VSB TOUR bira egin dezan, lau kontzertu emanez Madrilen, Bartzelonan, Valentzian eta Donostian, 2021eko azken hiruhilekoan zehar. Kontzertu horietako bakoitzean, SUAVE taldeak hango bertako talde batekin batera joko du.\nVSB TOUR-en helburua da hautatutako taldearen eta haren talentuaren proiekzioa eragitea Bilbotik kanpora ere, eta beste hiri batzuetako talde gazte eta ospea hartzen ari diren batzuekiko harremanak eta sinergiak eragitea ere bai.\nSUAVE artista-kolektibo bat da, 2020an zehar sortua, eta sorkuntzaren industriako era bateko eta besteko profil profesionalek eratua. Gaur den egunean, musikazkoa da, batik bat, haien proposamena, eta hainbat single dauzkate argitara emanda, eta oraintsu argitaratu dute debuteko beren bilduma, El Diccionario de las Flores izenekoa, bide berriak ireki nahi dituena Euskadiko hiri-musikaren eszenan.\nHona hemen VSB Tourraren datak eta taldeak:\nAbenduak 2 – Sala Independance (Madrid) Suave + L’haine\nAbenduak 3 – Sala Laut (Bartzelona) Suave + Caro / Cabiria\nAbenduak 17 – Dabadaba (Donosti) Suave + Rusowsky\nAbenduak 18 – Loco Club (Valentzia) Suave + Mori / Pup Puppy\nPrevious Etxebizitza aholkularitzarako bulegoa izango du Bilbok 2022an\nNext Gaur hasiko da BIME Live jaialdia, agertoki berri batean, Bilbao Arenan\n4. ¡Apúntate a los cursos 2021/2022 de Bilbao Kirolak!